qundao/data-zh-poetry huggingface dataset:
张二岳大屏山亭
作者：施闰章
朝代：明
体裁：七言律诗

郭外桃源路不赊，茅亭药圃自山家。到门鸟语散丛竹，把酒春晴坐落花。乳水远融青嶂雪，屏峰高拥赤城霞。醉吟解道随馀兴，归骑何妨夕照斜。
张仲诚之官资县
作者：施闰章
朝代：明
体裁：古风

蜀都初释甲，吏往皆却顾。达人独振衣，忼慨甘叱驭。本无缨组怀，崄易随所遇。朝从洛水游，夕蹑尼山步。抗手抱遗经，披榛骋广路。弦歌偶一试，三径归如骛。推荐起田间，尚书期复误。至尊强优容，廉吏沾异数。翛然出岫云，乘风不得住。僻邑分蛮江，瘠土俭财赋。簿领少烦嚣，山川邀野趣。遗黎存几家，煦沫如妇孺。懿此鸣琴理，非供折腰具。看君宰内黄，旧德积有素。
张孝烈诗
作者：施闰章
朝代：明
体裁：古风

潜山玉涧泉，呜呜流血泪。万古伤人心，孝烈杀身地。父死方戢棺，贼来那忍避。蠖屈栖屋梁，早决无去志。伟哉老仆夫，礼数守造次。豺虎不可驯，咆哮势何亟。睨棺且挥刃，人自梁间坠。长号抱狸首，断臂不拨弃。儿来代阿翁，骈首齐死义。双孝殉须臾，千夫皆裂眦。是时天黑风，天柱欲奔踬。老仆痛捐躯，从容志终遂。人生有本根，贵贱无岐异。嗟彼临难子，矢心谁勿贰。
张学士得假归葬
作者：施闰章
朝代：明
体裁：古风

内廷启沃臣，讵忍离宫阙。张仲维孝友，至性固莫夺。释褐被简在，左右侍密勿。星烂趋宸居，夜分直金闼。不言温室树，苦砥素丝节。维帝亶聪明，顾问若饥渴。经史何纷纶，讨论到毫发。岂无丘陇情，衔恩不得说。八宇今乂安，海甸干戈歇。道合俨都俞，陈情容迫切。臣父未窀穸，思归泪如血。天子为咨嗟，诏许省岩穴。赐金出中帑，草敕勤御札。大哉我皇言，忠孝无异辙。六龙正东驰，跪送心百结。驻跸语移时，但见天颜悦。千官惊叹慕，礼数独殊绝。江春杨柳生，水驿锦帆发。宠锡耀乡闾，佳城高墆㙞。生成等罔极，报称弥激烈。悬知侍从心，犹梦依日月。
张振九守顺庆
作者：施闰章
朝代：明
体裁：七言律诗

清晖阁在好跻攀，蛮徼烽稀一解颜。地枕汉中元傍水，云生江上日看山。搴帷讼少巴歌起，买犊耕深戍垒閒。旧忆张堪为政美，春风莫遣鬓毛斑。
张旭之下第南归
作者：施闰章
朝代：明
体裁：五言律诗

万里成联骑，离亭送独归。怀才宁失路，忍泪复沾衣。蓟北柳初发，江南花乱飞。老亲双健在，调膳及春晖。
张来初吏部园林
作者：施闰章
朝代：明
体裁：五言律诗

平子归田早，于湖傍碧岑。栏花闻竹外，浦树落庭阴。杖屦天门健，文章楚水深。相怜赠香草，别后故人心。
张松台书至自荥泽谪所
作者：施闰章
朝代：明
体裁：七言律诗

失路仍难赋遂初，归田梦久鬓应疏。心閒麋鹿甘身老，地险鱼龙伴客居。生计莱芜尘釜在，交情缑岭酒杯馀。河阳鸿雁燕山雪，肠断离愁晚岁书。
张桐君岭南书至
作者：施闰章
朝代：明
体裁：七言律诗

寒山木叶朔风摧，万里音书粤岭来。事业只应归绛灌，文辞谁复问邹枚。频传海峤风烟动，十见江花瘴雨开。客舍乡园各无恙，莫伤天末独登台。
张桐君自岭南归山阴逾岁尚滞宣城其母夫人已下世矣
作者：施闰章
朝代：明
体裁：五言律诗

参军旧藩府，作客老江城。慈母黄泉恨，羁人白发生。涂穷羞堕泪，交广悔多情。消渴还词赋，诸侯识马卿。
张氏药园
作者：施闰章
朝代：明
体裁：古风

别墅傍城郭，髣髴陵山椒。石路净积藓，池槛映崇条。商飙凛初发，春华蔼未凋。连蜷纠丝蔓，绰约舒红蕉。檐前长白山，白云长翛翛。高馆纳朝爽，素琴响秋宵。中林自开径，当门自生蒿。遥揖赤松子，物外可招要。
张稚恭为余图白云楼时奉使祀河歌以送之
作者：施闰章
朝代：明
体裁：古风

我家宛水滨，结庐敬亭麓。敬亭山上多白云，飞来飞去绕茅屋。别来京洛心悠悠，一官又卧白云楼。拄笏西山来爽气，掉头不敢干公侯。张子洒落尘中仙，赠我琅玕金石篇。胸吞广陵涛八九，喷作华山千丈莲。怀余百尺楼头卧，挥毫遣兴成云烟。长松古柏半不见，迷离碧霭连苍天。冯阑独立者谁子，侧耳髣髴闻清泉。如君画手不易得，白石枯枝淡无墨。乱山落纸疾如风，坐客惊看皆失色。君今四牡指黄河，竹西鼓吹重经过。白马玄圭告成事，黄鹂紫燕春风多。噫嘻，淇园竹尽瓠子歌，宣房筑室今如何。归来图画献天子，与君更醉金叵罗。
张给谏见访舟中壮之以歌
作者：施闰章
朝代：明
体裁：古风

饥蛟立水白浪开，江雷峡雨枫林哀。忽逢天上含香客，欹鞍勒马横矶来。入舟满面黄沙色，惊捋黄须认不得。忆君早岁专城居，境无野狐苗无贼。天子闻声重股肱，玺书立拜作喉舌。痛哭方传贾谊书，叩头又沥朱云血。圣明折槛仍霁颜，谁挤殿上落人间。蛇龙昼斗繁星见，虎豹当关几日还。嗟公意气一何愚，局蹐忍为辕下驹。从他白眼怒且笑，仰首青天未敢呼。空手相看无骨肉，卖田赎罪愁不足。丈夫开口不顾身，世事悠悠聊捧腹。
张荀仲先生自山阴至武林见待
作者：施闰章
朝代：明
体裁：古风

归棹岐西东，游子无根蒂。丈人从何来，迟我西湖裔。齿发各摧颓，江路缅迢递。夙昔结比邻，十年成判袂。回首悲旧欢，相思堪一涕。时事薄老成，斋居托松桂。惟冀少干戈，田园得宁岁。
张荀仲前辈书来末附二绝句率尔奉答·其一
作者：施闰章
朝代：明
体裁：七言绝句

越水燕山万叠云，十年华发恨离群。长安书札堆盈案，一纸魂销独为君。
张荀仲前辈书来末附二绝句率尔奉答·其二
作者：施闰章
朝代：明
体裁：七言绝句

梦中曾共坐招提，老去何能手重携。两地相思无断绝，三生旧路未应迷。
张菊水解官僦舍阳坡
作者：施闰章
朝代：明
体裁：五言律诗

傲吏沧洲兴，浮家积霭间。长贫留客满，把卷趁身閒。雨洗阶前树，檐青城外山。敬亭看不厌，时见白云还。
张蓬莱埴允集敬亭
作者：施闰章
朝代：明
体裁：七言律诗

触热看山车马稀，凉风谡谡拂人衣。入天碧筱日欲暮，移树黄鹂秋尚飞。水涨平津连野市，云生阴岫湿僧扉。当年吏隐临沧海，何事归来早息机。
张逍遥石洞
作者：施闰章
朝代：明
体裁：五言绝句

人来夺虎穴，人去敞岩扉。丹灶知何在，重云守翠微。
张鞠存吏部招集曲水园
作者：施闰章
朝代：明
体裁：七言律诗

丛菊园依曲水滨，招寻主客尽词人。吴吟洛咏开尊缓，药屿渔舟入眼亲。云树暮连千里色，松筠高卧百年身。东山情兴看如此，肯踏长安市上尘。
弹子岭歌
作者：施闰章
朝代：明
体裁：古风

渝川捕民如捕贼，鸟惊兽駴各南北。有时怒臂聚群力，遣骑飞符呼不得。仰天峰外蒙山高，中有仄径缘秋毫。夹路荆榛虎豹嗥，负嵎走险容尔曹。巉岩更有弹子岭，居人半入青天影。隔山十里越邻境，百年风俗成顽梗。吾闻此乡山水奇，重岩邃壑多幽姿。如何输税独无期，忍使催科困有司。及此不戢后难治，破巢歼灭中心悲。尔不见黄木江，前年杀人如薙草，区区弹子何足道。
弹筝曲·其一
作者：施闰章
朝代：明
体裁：乐府曲辞

高楼夜静流悲音，愿君千里知妾心。回风吹折馀音断，泪落轻裾拂弦缓。
弹筝曲·其二
作者：施闰章
朝代：明
体裁：乐府曲辞

乌栖欲奏乌啼曲，乌啼哑哑伤柱促。辽阳十载不思家，秦筝那得比胡笳。
归宗寺用壁间韵
作者：施闰章
朝代：明
体裁：七言律诗

上方秋晓散清钟，木末凭陵千仞峰。蠡泽寒光沾翠壁，寺门灵迹起枯松。云根细引山泉入，香饭閒将石耳供。何事远公飞锡去，空庭萝月影重重。
归宗岩
作者：施闰章
朝代：明
体裁：古风

衣湿武夷雨，还登溪口岑。岩穴互崩峭，石门相欹临。悬泉泄微溜，众籁生涧阴。洞寒气逾燠，峰回雾全沈。日午始开霁，亭槛俯江浔。荒榛翳木叶，灵迹无人寻。下山望岩屋，但见青松林。
归次秣陵遇亲旧
作者：施闰章
朝代：明
体裁：五言律诗

近乡家信急，翻怯遇乡人。衰白惊犹在，田园喜旧贫。归帆风趁客，沿浦月随身。自笑缘何出，徒沾京洛尘。
归次芜江雪后得好月
作者：施闰章
朝代：明
体裁：五言律诗

积雪皎如此，夜江生曙晖。多情添月满，清景一冬稀。渔火寒皆白，樯乌坐不飞。家人应伫望，祗道客帆归。
归自东坝乘迅风过固城湖
作者：施闰章
朝代：明
体裁：五言律诗

湖光清濯缨，归棹北风生。正感新秋节，俄兼两日程。浦云无次第，江树远逢迎。万事吾迟暮，空馀击楫情。
归舟
作者：施闰章
朝代：明
体裁：五言律诗

双溪七载梦，三月片帆归。入舫容高枕，开帘见钓矶。时艰偏用拙，事往始疑非。莽荡汀洲阔，惟看白鸟飞。
归舟
作者：施闰章
朝代：明
体裁：七言绝句

叶落风高水树疏，扁舟雪里馔江鱼。家人问我归何得，一帙新诗数卷书。
归舟遣兴
作者：施闰章
朝代：明
体裁：古风

萧水章门三日路，扁舟一岁频来去。去望南风来望北，好风半日终难遇。蹉跎万事总逡巡，且就江潭烹紫鳞。忽看两岸花皆落，细雨平芜愁杀人。
彭直上孝廉下第归南阳
作者：施闰章
朝代：明
体裁：七言律诗

南阳归去旧山庐，到日花翻红药初。自有天人供奏对，不妨河岳暂樵渔。一门才号高阳里，两叶经传中垒书。犹忆论诗接开府，春明执手重踌躇。
彭蠡湖遇迅风误入别港
作者：施闰章
朝代：明
体裁：古风

方舟夜溯湖口县，雨涨春潮急飞电。北风晓发江晦冥，惨澹孤山看不见。天吴河伯白羽旗，牛首蛇身共酣战。帆樯饱掣天欹斜，儿童转侧头惊眩。今朝雷雨更砰輷，鄱阳倒揭匡庐倾。折戟沈沙怨鬼怒，崩崖古庙神鸦鸣。百端乱集茫茫里，白浪如山那肯平。日昃风狂天尽黑，漫漫江路无人识。鹢首横飞断港中，一步千钧移不得。是时四顾迷南北，捩柁长年失颜色。磨牙吮血盗如麻，垂堂惧委豺狼食。语君勿叹息，听我歌短歌。千里乘风聊快意，片时停楫非蹉跎。同来独忆联舟客，仓皇相失随风波。人生自古忧思多，明日愁看青鬓皤。
彭蠡阻风二十日
作者：施闰章
朝代：明
体裁：七言律诗

北风一月声凄凄，彭蠡浪压匡山低。客子无衣看落木，愁人欹枕听寒鸡。眼前五老招不得，梦里双溪去欲迷。满地江湖无鸟道，侧身何处可攀跻。
彭蠡阻风二十日
作者：施闰章
朝代：明
体裁：七言律诗

黄沙白浪日无晖，万里招魂人未归。遂使鲸鲵波上立，谁怜乌鹊月中飞。荒田妻子断消息，战地江湖有是非。咫尺柴桑三径在，拂衣直欲问渔矶。
往西山暂出国门
作者：施闰章
朝代：明
体裁：五言律诗

何处寻春得，春明门外行。雨青官柳色，花落旅人情。督亢轻阴缓，桑乾怒浪生。江乡从此去，误喜是归程。
徐伯调至
作者：施闰章
朝代：明
体裁：七言律诗

思君真不忝应徐，蹑屩重来慰索居。满地干戈无道路，隔年亲友见音书。雪高岱岳寒云白，春入江梅冻蕊疏。烧烛开樽情汗漫，共君拟是卧田庐。
徐健庵编修洗研图
作者：施闰章
朝代：明
体裁：古风

徐公健笔千人万人见，词翰惊传柏梁殿。偶然休沐卧江湖，麈尾閒挥看洗研。珊瑚架笔金花笺，赋就还应阙下传。谁知得意苦吟处，梦在池塘春草边。
徐健庵编修重集澹园分得微字
作者：施闰章
朝代：明
体裁：七言律诗

城里高斋面翠微，开尊散帙总岩扉。梁园会是真名士，甪里人逢大布衣。池上风来穿竹过，峰头云起傍筵飞。留欢恨别浑无奈，带甲惊心客未归。
徐宫允果亭假归
作者：施闰章
朝代：明
体裁：古风

侍臣有归梦，眷言采江蓠。盛年蕴遐尚，四座那得知。冉冉黄埃中，晏坐能几时。朝从青殿入，暮自金门归。兄弟参讲幄，接迹拥恩辉。多曲春阳日，心与岁寒期。养疴丰述作，临水忘渴饥。风吹桃李花，次第何葳蕤。处为玄豹隐，出为丹凤仪。山中足瑶草，何当一相贻。
徐州五日
作者：施闰章
朝代：明
体裁：五言律诗

河上天中节，秦淮箫鼓时。道途过岁序，风土薄蒲葵。遇旧沽吴酒，招魂倦楚辞。转怜无竞渡，不起故园思。
徐州来宅同商贤
作者：施闰章
朝代：明
体裁：五言律诗

缓酌论文字，江城此会稀。避人安独啸，依水得清晖。春树渔舟过，晴云客座飞。廿年小阮贵，不改旧荆扉。
徐田东见遗石溪偃松图盖摹东坡墨本
作者：施闰章
朝代：明
体裁：古风

高人挥秃笔，天地为轩轾。君不见此偃松画者谁，郁盘转作干霄势。前有东坡后石溪，胸中同此磥砢意。官家宫阙童千山，尔独长留岩壑间。诘曲杈枒饱霜雾，神全节密多古颜。于乎，石公生前好画与余善，惜我未致鹅溪绢。爱君古人心一片，但愿守此数相见。
徒步行
作者：施闰章
朝代：明
体裁：古风

东安门外许肩舆，东安门内止策骑。入门半里史局开，徒步往还浑閒事。穷交况有两三人，携手同行且称意。旁人大笑官可怜，天街雨后尤迍邅。东邻有马耻数借，蹇驴欲买无青钱。道逢列驷来喧阗，避尘侧足看高天。我昔山中蹑芒屩，竹圃花溪甘寂寞。忝窃乘轩三十年，召试还登石渠阁。东方曼倩腹长饥，国子先生齿已豁。圣主殊恩录侍臣，尚书笔札给来频。特诏分曹事编纂，旁搜散牒何纷纶。但恐千秋无信史，那知一日愁官贫。昨夜西山洒微雪，朝来爽气逾鲜新。腐儒衰晚精力尽，短咏长吟忘苦辛。君不见杜陵拾遗亦徒步，当时裘马同飞尘。
得与治书言江田累剧病卧京口
作者：施闰章
朝代：明
体裁：五言律诗

惊心千里札，只作数行啼。破产归流水，残生废杖藜。穷偏婴物役，老更逐羁栖。恻恻怀空切，关河望眼迷。
得严子问书并忆其从弟颢亭
作者：施闰章
朝代：明
体裁：七言律诗

岁暮南州雨雪繁，素书千里达江门。才非阮瑀推同调，诗得钟嵘有定论。垂老馀生难闭户，忧时独坐易伤魂。平原兄弟三年别，谁共西泠浊酒樽。
得双鹤
作者：施闰章
朝代：明
体裁：五言绝句

知有云霄翮，犹栖官树阴。中宵发清唳，相对话归心。
得台州高太守尚孚书赋得台州信始传
作者：施闰章
朝代：明
体裁：古风

台州信始传，发书一沾臆。烽燧蔽天南，三年断消息。延颈重踟蹰，周道多枳棘。死当为国殇，生恐阻殊域。愿言随越鸟，南翔无羽翼。双鱼从何来，苦道长相忆。忘君渴与饥，问我加餐食。赵尹存晋阳，齐田保即墨。使君一何健，我仇不能即。挥泪收遗黎，中宵频转侧。功成行受赏，努力滋令德。
得姬人珠渊寄诗怜而和之
作者：施闰章
朝代：明
体裁：七言绝句

少难离别老何堪，锦字传来泪一函。莫为天寒愁北客，梦中夜夜在江南。
得家书知大儿失妇汪悲琮瑮二小孙无母
作者：施闰章
朝代：明
体裁：古风

客行变寒暑，乡书通一纸。发缄展数行，清泪不可弭。老者病喜存，少者已蒿里。匪独念儿鳏，儿妇亦女士。将雏得两雄，义方怀抱里。频呼授纸笔，督书傍床笫。持此荼苦心，庶免禽犊耻。吁嗟此二雏，俄顷成失恃。衰麻力不胜，数龄未毁齿。大母则若母，恩勤贯心髓。蒙养得师难，受经复何似。我生未三年，早为失乳子。劬劳大母恩，婴疾仍不死。回头悲昊天，涕泗空流水。如何甫再传，祖孙同一揆。悲来摧肺肝，咄嗟吾老矣。燕山九月寒，惊沙北风起。待诏金马门，索米长安市。文字生纠缠，自笑今若此。归梦还山园，亲旧相我尔。欹枕聊呻吟，絮语不嫌鄙。
得毛大可书
作者：施闰章
朝代：明
体裁：五言律诗

尚作梁园客，生涯老奈何。行吟遍嵩岳，归梦绕黄河。羁旅文章贱，愁人道路多。倦游应息驾，吾亦返岩阿。
得王九山吉州客舍书
作者：施闰章
朝代：明
体裁：七言律诗

疏拙真拚与世违，殷勤吾道似君稀。谈经鹭渚烟中宿，把盏螺山峰顶归。野寺泉声清客梦，江梅花气扑春衣。双鱼欲报心如结，怅望香城暮雪飞。
得贻上扬州书却寄
作者：施闰章
朝代：明
体裁：古风

渔洋山人海鹤姿，一卷冰雪忘朝饥。我怀君日君思我，千里同时各有诗。楚江十月梅花早，折寄踌躇嗟远道。素书珍重来章门，美人托赠皆香草。男儿作吏绝可怜，登临啸咏谁能兼。吴会山川好无数，一时将去何不廉。长风吹箨岁已晚，爱君止愿加餐饭。报书却付庐山云，送到邗关勿辞远。
得邢孟贞书
作者：施闰章
朝代：明
体裁：五言律诗

怜君作客老，转说住家难。歌岂甘弹铗，狂应厌钓竿。甲兵天地窄，裋褐雪霜残。惟有湖中月，年年耐独看。
得閒吟
作者：施闰章
朝代：明
体裁：古风

还山去，秋云阴。渡黄河，河水深。匹马归来留不住，悠悠若个知我心。丈夫得时贵行志，漫说为贫聊一试。疗贫行志两无成，白头濡滞需何事。空堂积雨罗衣单，炊菰脍鲤思江关。长风昨夜送清梦，故山笑我成苍颜。黄金如斗赐归葬，何如襆被生前还。百年苦短不得息，圣主恩深许暂閒。登我读书阁，前俯钓龙湾。敬亭云气轩窗里，宛句溪声枕席间，吁嗟莫负此溪山。
得阮怀见和夜集诗有合并今夕当还乡之句因忆故乡诸游好
作者：施闰章
朝代：明
体裁：七言律诗

素交何日集山堂，独对清樽见老苍。战垒频惊从久客，浮云相聚各思乡。真仙名障谁能尽，才子饥驱转易狂。长忆踏歌人影乱，谢公楼畔月如霜。
得陈仲献书及枸杞绒幅
作者：施闰章
朝代：明
体裁：五言律诗

屡月书方达，函关路几盘。地偏云树隔，天远梦魂难。药忆文园病，衣知范叔寒。只愁字磨灭，时出袖中看。
得黄抑公粤西书用犹疑照颜色为韵
作者：施闰章
朝代：明
体裁：古风

对酒不能歌，愁绪长悠悠。搔首西南望，念子行夷犹。相思欲相期，道远心然疑。炎乡断消息，含情当语谁。春雨生夜寒，江猿相叫啸。双鱼岭外来，明月怀中照。既伤离阔苦，兼访山川妙。始知孤云心，缠绵连海峤。踟蹰无可言，异域拥朱颜。崇山多桂树，游子难攀援。忆君刺柳州，予客梧江侧。云开山乍青，瘴来云改色。羁栖十载馀，奋别无羽翼。左迁亦何恨，且得省乡国。年华各逝迈，相劝加餐食。
御札赐内直侍臣天花和王侍读
作者：施闰章
朝代：明
体裁：七言律诗

灵卉蒙将睿藻誇，惊分珍馔出天家。秀疑汉殿铜池草，洁比云霄玉树花。生摘馀香如带露，烹来仙液胜餐霞。共传藜阁承恩重，不数东陵五色瓜。
微雨至静慈寺
作者：施闰章
朝代：明
体裁：古风

积雨知不晴，薄阴亦可喜。舟浮葭菼没，棹拨鸳鸳起。捲幔受轻风，戛舷散甘醴。青峰云雾交，明灭同海市。不惜湿芒鞋，远踏空濛里。南屏枕寺阁，井泉湛阶戺。古塔挂新萝，丹青烂成绮。窅冥啸岭猿，羃䍥迷山鬼。回艇睇前峰，惟见碧湖水。
德州雪夜同程周量李霖瞻集赵仲启进士宅
作者：施闰章
朝代：明
体裁：古风

重阴弥四宇，薄暮迷路蹊。下马不遑食，雨雪凝我衣。故人具旨酒，宾至信如归。华馆覆重幔，雅馔兼园葵。召我心所欢，谈宴相因依。岁寒昵故旧，行矣怅乖离。将子勉自爱，阻阔同音徽。
忆故园桂
作者：施闰章
朝代：明
体裁：七言绝句

十载离家老桂存，今年有约共芳樽。秋来又作桐江客，细雨繁花空闭门。
忆旧吟寄金陵倪闇公黄俞邰
作者：施闰章
朝代：明
体裁：古风

六朝旧地多贤豪，少年结客相招邀。开尊夜醉乌衣巷，缓带晨过朱雀桥。太平盛事吾生晚，松柏岿然见后凋。秦淮日落歌管闻，纵横骚雅张吾军。是时文字天下重，竞推白雪轻青云。三十年来事已往，予亦风尘困鞅掌。当时耆旧半凋残，存者飘零散草莽。漠漠江流白浪开，崩雷骇浪双蛟来。倪生黄生各突兀，矫矫玉树无尘埃。黄生邂逅竹关侧，题诗赠我披胸臆。赋拟三都气不骄，书藏万卷人谁识。倪生洒落同心期，吾友常推绝妙辞。反骚学杜意惨澹，颜筋柳骨兼能为。二子同声相昵就，各有新吟错如绣。别离百感填中肠，忧时老泪沾双袖。倪生经年一相见，黄生十载隔游宴。菰芦之中老此人，惊看岁序如飞电。江南三月春可怜，好傍青溪系画船。雨花台畔江天色，桃叶渡头杨柳烟。我今多病洪川久，昨夜伤心闻杜鹃。长江东下二千里，望断金陵日暮天。
忆昔行寄宋荔裳陇西
作者：施闰章
朝代：明
体裁：古风

雕虫满眼何纷纷，安得麟凤开其群。《骚》之苗裔今宋玉，风流儒雅扬清芬。宣城后身吾岂敢，文章胶漆良殷勤。忆昔西曹别离苦，仓皇不尽临岐语。北辰南极阻且长，一曲《骊歌》泪如雨。蝮蛇游处鹧鸪啼，山魈一脚向人舞。伤心瘴疠复烽烟，徒跣中宵避豺虎。闻君腾踏黄金台，离愁乍破欢颜开。陇头流水忽呜咽，西方千骑远徘徊。李密回车泪空尽，昭州断魂招不来。愿逐西风堕尔侧，弹筝夜醉葡萄杯。黄花白露风凄凄，拂尘开箧把君诗。窅冥风雨鬼神泣，䆗窱山林猿鹤悲。我有一幅冰蚕丝，裁成绮服遗阿谁。天寒河冻关塞远，肠断思君知不知。
忆昔行寄宋荔裳陇西
作者：施闰章
朝代：明

雕虫满眼何纷纷，安得麟凤开其群。《骚》之苗裔今宋玉，风流儒雅扬清芬。宣城后身吾岂敢，文章胶漆良殷勤。忆昔西曹别离苦，仓皇不尽临歧语。北辰南极阻且长，一曲《骊歌》泪如雨。蝮蛇游处鹧鸪啼，山魈一脚向人舞。伤心瘴疠复烽烟，徒跣中宵避豺虎。闻君腾踏黄金台，离愁乍破欢颜开。陇头流水忽呜咽，西方千骑远徘徊。李密回车泪空尽，昭州断魂招不来。愿逐西风堕尔侧，弹筝夜醉葡萄杯。黄花白露风凄凄，拂尘开箧把君诗。窅冥风雨鬼神泣，䆗窱山林猿鹤悲。我有一幅冰蚕丝，裁成绮服遗阿谁。天寒河冻关塞远，肠断思君知不知。
忆淳恪两儿
作者：施闰章
朝代：明
体裁：五言律诗

江国秋来别，家书岁底迟。汝争催我老，谁定好为儿。官舍三冬静，离亭独夜悲。会应知向学，未许漫论诗。
忆王山长
作者：施闰章
朝代：明
体裁：五言律诗

六年千里隔，寄我数行书。狂态微官缚，高情举世疏。九嶷青户牖，七泽富樵渔。劳尔频相忆，江湖感索居。
忆琮瑮两孙
作者：施闰章
朝代：明
体裁：古风

鬓衰情爱稀，久客无归梦。时忆两孙雏，中宵方寸动。阿跨开七龄，眉眼颇殊众。苦未露机警，纸笔解珍重。阿亢类短小，跅弛势难鞚。气欲吞阿兄，五龄方好弄。吾当遗二砚，他日汝曹用。成立远何知，留此老眼送。子思挺少成，孔颜相伯仲。惭非九苞羽，敢冀将雏凤。先德尚绵绵，嘉禾应可种。
忆舍弟阮
作者：施闰章
朝代：明
体裁：七言绝句

我行汝病泪双流，肠断高堂更白头。今日平安谁问取，南凭一雁为衔愁。
忆赓之先生莆田
作者：施闰章
朝代：明
体裁：五言律诗

荒城三日雨，远别各衰颜。吹角残村戍，连云瘴海山。病堪无药物，老复梦江关。谁见离人恨，孤帆落叶间。
忆远曲
作者：施闰章
朝代：明
体裁：乐府曲辞

狂夫旧种辛夷花，风吹花片落谁家。妾手亲栽女贞木，多年叶覆空房绿。裁缝重寄征衣裳，愁君恨君愿君强。纵使来归妾已老，背立东风私断肠。
怀丁飞涛塞外
作者：施闰章
朝代：明
体裁：古风

凛秋陨芳树，落叶随风翻。漠漠入浮云，悠悠踰塞垣。孰云忘故根，须臾远弃捐。层冰堕手指，惊沙摧心颜。舍我弦歌曲，但听哀笳喧。引领睇明月，清辉驰九关。阊阖可陈辞，念子心烦冤。相思道何极，吞声未敢言。
怀二松在济南学使署中
作者：施闰章
朝代：明
体裁：五言律诗

手植双松树，今年几尺长。孤根来岱岳，寒性许风霜。抱瓮凭谁灌，披枝著意防。关情多旧物，会见尔昂藏。
怀侯韩振蓝山
作者：施闰章
朝代：明
体裁：五言律诗

贫苦日相共，宦游天一涯。有官真似水，无梦不还家。五岭来山瘴，孤城接塞笳。别离春已暮，多恐鬓将华。
怀刘千里归楚
作者：施闰章
朝代：明
体裁：五言律诗

垂老来何远，残冬怅别筵。雨中春谷路，雪后汉江船。吾道贫非病，世情愁可怜。空山归卧得，消息好谁传。
怀刘孔植
作者：施闰章
朝代：明
体裁：五言律诗

东鲁推才彦，天南久滞淫。郡荒愁不减，官冷病相寻。粤岭烽烟逼，蛮乡瘴疠深。应知归思切，夙好在园林。
怀匡庐源上人
作者：施闰章
朝代：明
体裁：七言绝句

静里真僧冰雪容，一帘瀑布万株松。为冯今夜清溪月，挂到匡庐五老峰。
怀半公化城寺
作者：施闰章
朝代：明
体裁：五言律诗

飞锡随幽兴，扁舟就化城。寒江牛渚见，古寺雪峰名。斋罢夜灯静，人閒秋树清。莫将诗与画，垂老困逢迎。
怀友·其一
作者：施闰章
朝代：明
体裁：古风

严霜下乔木，落叶随风扬。飘摇转无极，万里越川梁。客游何慷慨，道路险且长。仗剑久徒步，雨雪沾衣裳。层霄置网罗，健翮将摧伤。破巢思危卵，挥泪遥相望。
怀友·其二
作者：施闰章
朝代：明
体裁：古风

中肠已断绝，之子归无期。豺狼蹲大路，行人延颈啼。飓风拔山树，海陬多蒺藜。仰天中夜叹，双泪暗交颐。时无孙宾石，谁当藏赵岐。知命苟不忧，努力待来兹。
怀吴园次舍人
作者：施闰章
朝代：明
体裁：五言律诗

旧知君故里，此日不同游。却踏竹西路，还寻池上楼。烟花寒渐减，鼓角暮偏愁。梦逐邗沟水，茫茫向北流。
怀周侍郎罢官游湖上
作者：施闰章
朝代：明
体裁：五言律诗

相逢桃叶渡，君棹武林舟。鱼鸟亲人好，烟霜动客愁。空书慵远寄，老泪恨难收。清浅西湖水，还应照白头。
怀唐田卿榷关芜湖兼属讯陈伯玑
作者：施闰章
朝代：明
体裁：七言律诗

司农飞盖去江津，惜别残冬又早春。牛渚蟂矶时骋望，眠鸥浴鹭坐相亲。诗从湖海多清思，官近乡关狎故人。旅食肯怜词赋客，南州孺子岂长贫。
怀岭北祖汉若副使
作者：施闰章
朝代：明
体裁：五言律诗

过雨凉风好，千林霁色开。遥闻骢马客，夜下郁孤台。海峤云随棹，江潭月在杯。知君清兴发，应抱素琴来。
怀庆别彭太守悟山
作者：施闰章
朝代：明
体裁：七言律诗

驻马孤城落日黄，灯前执手遽飞觞。情知客子分襟远，故缓笙歌送夜长。山晓登楼看少室，花时行县拥河阳。富公此地三为牧，风泽于今尚未忘。
怀张天游客兰阳
作者：施闰章
朝代：明
体裁：五言律诗

黄河冰几度，客舍复离居。少妇真提瓮，高堂独倚闾。蝉声经雨歇，槲叶向秋疏。何日成归计，宁亲馔白鱼。
怀徐世臣丁飞涛
作者：施闰章
朝代：明
体裁：古风

蜻蛚鸣东壁，微风飒已凉。二子何矫矫，德音蔼难忘。流光日苦短，离忧日苦长。珊瑚出海底，皎若升扶桑。岛屿皆照耀，丹霞随风翔。褰裳欲往从，岂曰河无梁。怀思乱心曲，永叹不成章。
怀方邵村使湖南
作者：施闰章
朝代：明
体裁：五言律诗

水国春方涨，扁舟去渺然。波平岳麓寺，天入洞庭船。下濑征蛮地，长沙吊屈篇。劳臣有王事，郢曲几时传。
怀旧
作者：施闰章
朝代：明
体裁：古风

富贵当几时，谁能忘故乡。故乡初策驾，亲交盈我堂。婉恋相契阔，款曲陈酒浆。拳拳未能已，送我发河梁。日月无辍轨，两见秋叶黄。朝发城上楼，独立忽沾裳。江汉多风波，孤生易感伤。沈忧佩萱草，心结弥难忘。
怀旧篇寄严灏亭都谏·其一
作者：施闰章
朝代：明
体裁：古风

古人去我久，同时良独难。相别复千里，永夜长慨叹。良会忆国都，群彦皆齐欢。嗛嗛眷明德，灼灼同肺肝。送我涉济水，夜宴还辛酸。君子厉苦节，中道愁波澜。岁序忽屡易，雨雪凄且寒。未敢言奋飞，卑栖犹未安。愁无泽兰赠，中情何由殚。
怀旧篇寄严灏亭都谏·其二
作者：施闰章
朝代：明
体裁：古风

登我西北楼，遥望东南岑。重云荡回飙，万木为萧森。不怨所思远，伤我千春心。翩翩二三子，零落踵相寻。梁园玉树尽，东海洪涛深。犹有绝塞客，嚼雪成哀音。平生胶与漆，今作商与参。努力非少壮，离忧孰能任。思欲涉湖水，朗咏游长林。羲车不我御，叹息还沾襟。
怀曹秋岳侍郎备兵阳和
作者：施闰章
朝代：明
体裁：七言律诗

云中千骑戟门开，词客元兼武库才。貂锦春閒青塞曲，旌旗昼拥白登台。度支旧领军储重，方岳曾从海峤来。问道彤庭思故老，征西车马几时回。
怀朱遂初都谏入秦
作者：施闰章
朝代：明
体裁：五言律诗

垂老幽栖客，浩然关塞游。出门鸿雁到，中路雪霜愁。边驿依荒戍，番民识故侯。丈人筋力健，应蹑华峰头。
怀李旸若廉使
作者：施闰章
朝代：明
体裁：古风

国门置酒别，送子之蛮方。留滞滇黔间，七载迅流光。章服岂不贵，天末断人肠。驾言改东粤，騑骖经豫章。具舟戒津吏，迟君奉杯觞。嘉会终难合，伫立心徬徨。别时各壮年，倏忽须髯苍。孤居日已老，九折路何长。安得随越鸟，从子以南翔。
怀杜于皇江宁
作者：施闰章
朝代：明
体裁：五言律诗

旧识高人意，飘零只索居。穷愁时有作，疏懒独无书。短鬓江山畔，危城烽火馀。艰难词赋贱，谁肯问应徐。
怀梅季升用阮怀韵
作者：施闰章
朝代：明
体裁：五言律诗

梅尉风期远，菰芦有此人。驱愁甘就老，力疾耻言贫。旧酿床头尽，残书枕畔亲。扁舟通硖石，谁复往来频。
怀梅幼龙移居
作者：施闰章
朝代：明
体裁：五言律诗

何处寻梅尉，移家就蒋村。怒流安水碓，深树荫柴门。词赋閒居得，渔樵晚计存。城东虚草阁，寂寞野云昏。
怀梅幼龙移居
作者：施闰章
朝代：明

何处寻梅尉，移家就蒋村。怒流安水碓，深树荫柴门。词赋闲居得，渔樵晚计存。城东虚草阁，寂寞野云昏。
怀歙州王莪怀进士
作者：施闰章
朝代：明
体裁：五言律诗

南宫通籍久，林壑故淹留。时遇宛陵使，招余黄岳游。藏书横石榻，种竹绕山楼。送酒江州在，杯乾倘不愁。
怀济南司李嶷斋
作者：施闰章
朝代：明
体裁：五言律诗

君是于廷尉，心随沧海深。射狐无伏莽，驯虎不焚林。旧俗存齐鲁，高歌废古今。别来思御李，望岳转萧森。
怀浮山诗寄药公
作者：施闰章
朝代：明
体裁：古风

我闻浮渡山，好峰七十二。崱屴排空冥，窈窕凿深翠。石洞穷雕镌，森然百物备。窟龙自雷雨，山鬼栖薜荔。岩高倒景明，下见浮云坠。出没随江烟，虚无不在地。奥区为谁造，灵迹此中閟。中有冥心人，高言越世事。抉剔开混茫，乾坤受轩轾。我性癖丘壑，驰情有真寄。行将策杖游，餐霞破憔悴。
怀浮山诗寄药公
作者：施闰章
朝代：明

我闻浮渡山，好峰七十二。崱屴排空冥，窈窕凿深翠。石洞穷雕镌，森然百物备。窟龙自雷雨，山鬼栖薜荔。岩高倒景明，下见浮云坠。出没随江烟，虚无不在地。奥区为谁造，灵迹此中閟。中有冥心人，高言越世事。抉剔开混茫，乾坤受轩轾。我性癖兵壑，驰情有真寄。行将策杖游，餐霞破憔悴。
怀溪园梅花
作者：施闰章
朝代：明
体裁：五言律诗

别业双溪曲，春风著处幽。遥知红蕊放，定笑白头愁。影乱樽中醁，香寒竹外楼。故人谁兴剧，相趁出郊游。
怀王印周学使吉州
作者：施闰章
朝代：明
体裁：七言律诗

绛纱清昼细论文，驻节弦歌满郡闻。邹鲁遗风存鹭渚，生徒授业数河汾。洲前地白当杯月，木末楼横过岭云。野寺泉亭堪并马，不知何日得同君。
怀王枚臣岭南
作者：施闰章
朝代：明
体裁：五言律诗

入夏融风热，炎州还独游。山回蛮洞合，江黑瘴云流。客舍尝丹荔，高堂忆白头。越王台自好，多恐滞兰舟。
怀王蓼航共城
作者：施闰章
朝代：明
体裁：七言律诗

客里岩栖近几年，药栏花屿读书眠。论诗自许中原长，问学能推故老贤。宫苑丘墟悲汴水，杖藜烟月俯嵩巅。尊残岐路驱游子，回首清光梦百泉。
怀程周量舍人
作者：施闰章
朝代：明
体裁：五言律诗

语默今谁向，文章昔共论。江亭秋把臂，河馆雪衔尊。过眼高云散，离心芳草繁。岁星人不识，长隐傍金门。
怀草阁
作者：施闰章
朝代：明
体裁：五言律诗

溪上百寻阁，城头叠嶂山。捲帘当杳霭，高枕过潺湲。烟月白无际，霜枫丹照颜。向来閒徙倚，长啸出人间。
怀萧山毛大可
作者：施闰章
朝代：明
体裁：七言律诗

徂徕花发独登台，忆昔深衔北干杯。诗序真看毛氏出，骚歌重见屈原来。湘湖春绿香莼软，吴岫天青锦树开。见说楼船横海急，茅斋门掩水城隈。
怀蔡大美
作者：施闰章
朝代：明
体裁：五言律诗

穷老兼成病，支离万事疏。独怜存右臂，犹不废钞书。药物艰难日，交情痛哭馀。江城秋更早，木叶下庭除。
怀蔡大美江行戏柬
作者：施闰章
朝代：明
体裁：五言律诗

作客归无计，应知梦草堂。浮名驱策远，小妇别离长。江路多春雨，山村易夕阳。牡丹开太早，不及共君觞。
怀让村客虔州
作者：施闰章
朝代：明
体裁：五言绝句

闻君发归棹，还滞虔城里。双江人不来，愁杀双江水。
怀许生洲比部
作者：施闰章
朝代：明
体裁：七言律诗

素书曾忆敬亭秋，再简司衡惬胜游。汾上论才三晋得，嵩高纵目二河收。门多国士年偏少，官爱诗篇兴是愁。橐笔旧时金马客，风流肯卧白云楼。
怀许菊溪解官留滞江南
作者：施闰章
朝代：明
体裁：七言律诗

鹊湖露白城乌啼，双鹤空庭东复西。拙宦摇摇虚荏苒，美人渺渺独羁栖。乡关嵩洛愁中忆，宾客邹枚醉后题。纵使抽簪原不恶，菊花潭似浣花溪。
怀赵锦帆比部
作者：施闰章
朝代：明
体裁：七言律诗

赵壹经年书札懒，鬓毛知尔更重斑。解裘夜醉繁台月，振策春寻少室山。黄鸟关关芳树暗，浊河滚滚断云閒。旧矜老笔收元气，争似燕台破旅颜。
怀陈胤倩
作者：施闰章
朝代：明
体裁：古风

习苦从物役，未敢言烦疴。心结不能已，但为离思多。与子同曲宴，永夕悲且歌。相期松与柏，不愿为女萝。德音谁不瑕，阳景委颓波。英华亦云美，当如零落何。长怀肥遁客，颐性栖层阿。
怀顾与治
作者：施闰章
朝代：明
体裁：古风

商飙吹好月，惠然开我襟。髣髴故人至，延望无形音。闻子婴世患，京口久滞淫。窭贱良足安，遘闵故难任。乔木半摧残，谁为琼树林。抽簪吾未得，念尔丘中琴。
怀顾与治秣陵
作者：施闰章
朝代：明
体裁：五言律诗

六代衣冠地，风流尽属君。论交千古士，卧对一江云。竹馆春阴合，山城夜雨闻。知音已零落，何事复离群。
怀顾见山工部
作者：施闰章
朝代：明
体裁：古风

仲冬风雪交，层冰坚巨壑。浮云邈无归，逍遥放寥廓。忆我同袍子，声名满京洛。并辔偕翱翔，酣歌事如昨。神龙归大泽，河上独栖托。澹荡濯缨心，苍凉怀古作。侧闻寒雁吟，唳我东厢鹤。物情眷同声，悲鸣苦离索。借问蝉冕客，何似沧洲乐。
怀黄坤吉客庐陵
作者：施闰章
朝代：明
体裁：五言律诗

见说相思切，心知作客难。山云连海峤，木叶下江滩。旅病逢秋减，归期逼岁残。螺湖好明月，留眼醉同看。
思嗜轩诗
作者：施闰章
朝代：明
体裁：古风

趋庭有旧树，花发何纂纂。昔日怡老颜，今日悲肠断。果落馀空枝，肠回无尽时。敬亭山下墓，重系泪如縻。
怪风行
作者：施闰章
朝代：明
体裁：古风

海州白昼黄尘昏，烈风倒海摇山根。城崩一角塞城门，儿童大叫相追奔。有客拥衾卧高阁，屋瓦翻飞如卷箨。惊禽骇兽无处所，黄舆欲裂苍穹薄。海滨自昔多飓风，父老祗今皆错愕。孤城屡破血痕腥，风鹤喧呼犹胆落。天岂驱除此孑遗，茫茫吹尽成广漠。风伯飞廉有倦时，愿君返辔收灵旗，高山大壑无转移。于乎，四海十年甲兵不得息，风尘澒洞何终极。
恼豹人移寓稍远
作者：施闰章
朝代：明
体裁：五言律诗

难得良朋近，犹嫌见面疏。今朝来觅伴，昨日恨移居。避客少閒地，藏身存旧书。醉歌狂自可，莫是叹无鱼。
悯鸠
作者：施闰章
朝代：明
体裁：古风

前庭有丛竹，枝叶自相交。袒跣坐其下，六月如寒涛。飞来两鸣鸠，向我营危巢。托身洵云好，转侧苦回飙。卵成再颠覆，长夜音哓哓。瞻彼松与柏，岂无千尺条。忍拙守故宅，不敢辞飘摇。昨日更澒洞，烈风摧竹梢。一雏半在卵，毁弃委堂坳。其一正黄口，堕地无羽毛。攀巢纳其子，方法驱儿曹。父子喜更生，后笑先号咷。行当双翮健，饮啄随所遭。勿复学鹰隼，搏击饱腥臊。生成艰万类，嗟我中心劳。
悲老牛
作者：施闰章
朝代：明
体裁：古风

老牛踯躅心悲酸，上岭下岭走新安。新安诸岭石齿齿，泪尽蹄穿鞭未已。吁嗟力不胜驱使，行行入肆充甘旨。此邦百万多豪家，炊金馔玉纷如麻。一脔不备亦何憾，相恬成俗无咨嗟。君不见黄衣入梦语争传，又不见救母藏刀尤可怜。杀业相寻缘食肉，尔有大功人不录。昔时力尽为君耕，今日忍弃供鼎烹。不辞刀俎吞声泣，请君看取盘中粒。
悲野雀
作者：施闰章
朝代：明
体裁：古风

枌榆繁羽族，琐细无定名。所谋非稻粱，不与鸡鹜争。张罗始何日，遂使风俗成。机发尽掩覆，一罗歼群生。持此饮啄具，充君鼎俎烹。苦惭托体微，不足一杯羹。同类为啾啾，失侣长哀鸣。君辍筵上箸，请听檐外声。
悼亡·其一
作者：施闰章
朝代：明
体裁：古风

汎汎骛征路，行行辞故庐。稚子集高堂，宾御临长衢。回首还入户，顾望立踟蹰。昔别烹伏雌，今也归黄垆。笄珈竟何益，荼藿良已劬。迅商扬幕帷，积雪曜庭隅。庭树有巢鸟，谁言非尔雏。微芳易飘忽，伤哉随化徂。
悼亡·其二
作者：施闰章
朝代：明
体裁：古风

化徂亦何怨，同衾不相诀。烦疴淹节候，愁思中肠结。簪珥迎后人，缟綦犹皎洁。儿女在重泉，母子久离别。逝者会有聚，生者从此绝。连宵入我梦，语笑忽哽咽。颜色逾平生，怆恍益悽切。逝将勖无生，沈忧一朝辍。
悼徐仲光
作者：施闰章
朝代：明
体裁：五言律诗

死生君不昧，神理定何存。良会同三谷，鸿文竟九原。名高中寿少，身隐寸心烦。秋草荷山路，凭谁吊墓门。
悼梅母赵太君
作者：施闰章
朝代：明
体裁：五言律诗

令德宜彤管，魂销撤帨时。祝融迎玉佩，风伯导灵旗。此去骖鸾急，重来化鹤迟。贤愚同一烬，千古共凄其。
悼牛长清
作者：施闰章
朝代：明
体裁：五言律诗

循吏真难待，斯人竟早亡。衙斋书数卷，野老泪千行。扶榇家偏远，归田志未偿。灵岩山畔路，驻马一神伤。
悼王石攻先辈
作者：施闰章
朝代：明
体裁：七言律诗

先生注易自何年，畏俗时吟独漉篇。正忆相逢在南浦，可堪别去是重泉。分符仕久官仍薄，盈尺书成世少传。今日故交零落尽，西华葛帔得谁怜。
悼黄鄢陵鸣仙卒
作者：施闰章
朝代：明
体裁：七言律诗

手板劳劳送病身，归魂无路认松筠。折腰恨乏公田秫，伐竹难填瓠子津。诗帙久抛非政拙，家园尽典为官贫。却宜阿鹜先黄土，不待丁宁更嫁人。
惜书和钱宫声韵
作者：施闰章
朝代：明
体裁：七言律诗

伏枕三秋黯自伤，况当俭岁减仓箱。破颜恨少盈樽绿，老树惊看落叶黄。书籍久抛从脱手，丹铅难割几回肠。生涯蠹简君休问，赢得新诗满一囊。
惠山寺试泉
作者：施闰章
朝代：明
体裁：五言律诗

自蓄沧浪意，寻源过竹房。松风清入听，雪乳快初尝。觅洞知泉穴，披云卧石床。中泠复何似，留赏下斜阳。
愚楼夜送吴敷公同年
作者：施闰章
朝代：明
体裁：七言律诗

江畔离尊落照残，山楼直作画船看。青枫露湿秋河近，菡萏风疏夜气寒。同籍客多成短发，十年书不到长安。后期握手知何处，酒罢婆娑更倚阑。
愚楼独坐
作者：施闰章
朝代：明
体裁：古风

雨歇开耳目，檐际喧鸣禽。言登百寻阁，送此千里心。婆娑池上树，丛桂多清阴。芳华随风发，悠然披我襟。白云近可揽，斗酒时自斟。且复欢此日，何羡南山岑。
感事
作者：施闰章
朝代：明
体裁：古风

屏迹傍东郭，敝褐守蓬轩。叩门远来客，憔悴多苦颜。黄鹄乍垂翅，顾我难为言。造次不相识，慷慨心相怜。脱赠一无有，肠回岐路间。虞卿急士困，相印为之捐。为谢多金人，留眼看豪贤。
感兴
作者：施闰章
朝代：明
体裁：古风

昨日非前日，今日异昨昔。驰光策颓龄，如不遑朝夕。衰至愁思并，年往欢情掷。人生信有涯，五十已为客。但惜闻道晚，宁辞发早白。抚琴聊独歌，惊飙拂庭柏。万事有凋陨，何况非金石。薄言刈萱草，织为忘忧席。
感衰
作者：施闰章
朝代：明
体裁：古风

多忧觉体衰，寡学苦心弱。夜分常不寐，形神窘栖托。耳目吾故物，变态日交作。杂治异所宜，暄凉互相铄。方寸受群撄，肤泽日侵削。中庭木芙蓉，未霜花自落。浮荣归故根，寒水反枯壑。安坐且无营，冥心寻寂寞。
慈仁寺值李以理同年
作者：施闰章
朝代：明
体裁：五言律诗

乍见惊难定，穷愁鬓未侵。气伸多难日，岳立一生心。雪寺寻僧奕，松坛对月琴。向来湖海意，漂转到如今。
慈仁寺松
作者：施闰章
朝代：明
体裁：五言律诗

直欲凌风去，翻从拂地看。摧残经百折，偃仰郁千盘。老阅山河变，阴兼日月寒。支离尔何意，不厌卧长安。
慈仁寺松下同韩圣秋方子贻两舍人
作者：施闰章
朝代：明
体裁：七言律诗

频移杖屦为看松，对酒重欢二妙逢。树下午阴宽四坐，云根秋静殷疏钟。年深偃盖来栖鹤，风掣垂萝走卧龙。贾客莫教喧庙市，坐吟留我得从容。
慷慨歌
作者：施闰章
朝代：明
体裁：乐府曲辞

耕田求食，苦不得息。起而为吏，薄食我力。念为良吏何可得。贪吏受钱甘如饴。身安逸乐，廉洁何为。入无以娱室家，出无以游贤豪，长者遗。我心所思，何不归故乡，与妻子共餔糜。念为贪吏，子孙愚，受人嗤。念为廉吏，子孙虽贤常苦饥。嗟彼子孙谁何人，丈夫各有志，何当为尔作计，身受恶名为。
憺园诗为健庵编修作
作者：施闰章
朝代：明
体裁：五言排律

不劳多结搆，竟日足跻攀。隔县通娄水，闭门收玉山。荷风清簟外，竹日曲栏间。绕阁云长住，近人鸥不还。花繁在药圃，心远键松关。觅径青林入，题诗锦石斑。书编随坐卧，朋旧散襟颜。只恐金闺客，栖迟未许閒。
懒性
作者：施闰章
朝代：明
体裁：五言律诗

懒性安疏贱，虚名趋走多。公卿蒙应接，筋力愧蹉跎。病后清歌短，尘中白日过。子牟方恋阙，何事梦山阿。
戏和阮怀悲发白
作者：施闰章
朝代：明
体裁：七言绝句

两人同病漫须悲，耐老相看到鬓丝。才被徵书几零落，可知应羡白头时。
戏柬对岩索空瓶贮药酒
作者：施闰章
朝代：明
体裁：七言绝句

把盏看花眼自青，新成菊酒制颓龄。白衣敢望重来送，莫惜龙山双玉瓶。
戏柬荔裳索九香虫·其一
作者：施闰章
朝代：明
体裁：七言绝句

宋玉高唐梦欲狂，相如多病兴偏长。愿从海外分灵药，不向龙宫乞禁方。
戏柬荔裳索九香虫·其二
作者：施闰章
朝代：明
体裁：七言绝句

神农尝药竟无功，方物生来赤水中。凭杖扶衰还失笑，男儿原是可怜虫。
戏示徐姬·其一
作者：施闰章
朝代：明
体裁：七言绝句

敢言天女伴维摩，忍背春风奈若何。倘似朝云随玉局，频年活计药炉多。
戏示徐姬·其二
作者：施闰章
朝代：明
体裁：七言绝句

偷钞诗句上罗巾，甘掷红颜逐老身。犹胜经年一相见，隔河牛女可怜人。
戏题三姑石
作者：施闰章
朝代：明
体裁：五言绝句

我爱三姑石，窈窕相低昂。南风吹过岭，好嫁三江郎。
戏鱼堂石刻歌
作者：施闰章
朝代：明
体裁：古风

南山有时平，何况南山石。剜琼刻玖良可怜，尤物摩挲成弃掷。请君且勿喧，听歌戏鱼堂。御史风流刘次庄，谪居江畔歌沧浪。临池筑室好心眼，法书钩勒穷微茫。俯驾潭州方绛帖，寸纸片石称琳琅。绕槛文鱼何蓰蓰，丛篁古木交清光。堤倾石泐竟何往，野水东西空夕阳。我闻周宣石鼓刓为臼，峄阳秦碑踣已久。填桥甃壁半湮埋，雨剥雷轰恣击掊。炮火摧烧琬琰文，马蹄蹴蹋龟龙纽。负郭东山百战馀，城市凋残物销朽。苦心搜索决泥沙，只字断文无一有。天倾地坼海扬尘，古来万事终沈沦。于乎，古来万事终沈沦，零落残碑勿复陈。
我不如二首·其一
作者：施闰章
朝代：明
体裁：古风

我不如黄鹤兮，一举千里无徘徊。朝飞自西，暮还东归。心皇皇兮思旧栖，天路邈兮霜雨霏，秣我两马兮逝将追而。
我不如二首·其二
作者：施闰章
朝代：明
体裁：古风

我不如慈竹兮，盘根曲节相因依。菀必连生，枯必并衰。魂悄悄兮惨独悲，黄发衰兮白日隤，策我四牡兮殆其后而。
戒坛二松歌
作者：施闰章
朝代：明
体裁：古风

支离叟，婆娑翁。老夫西山三日过，问我所得惟二松。叟居戒坛绀殿东，横斜百尺走群龙。雪压一枝西断折，出入小放中庭空。翁踞南山最高麓，一亩低覆阴茏葱。主人置酒成四坐，白日不到生长风。磥砢神物故偃蹇，盘旋百变争天工。松乎松乎，吾老去汝将奚从。君不见慈仁寺里苍虬凡几树，蹴蹋苦遭市尘污，何似山中攫云雾。
戒溺女歌
作者：施闰章
朝代：明
体裁：古风

劝君莫溺女，溺女伤天性。男女皆吾儿，贫富有分定。若云养女致家贫，生儿岂必皆怡亲。浪子千金供一掷，良田美宅等埃尘。更兼兄弟多嫡庶，同室操戈越与秦。豪华不少贵公子，覆宗灭族空酸辛。若云举女碍生男，后先迟速谁能知。当阶玉树多先折，老蚌双珠不厌迟。好生戒杀天帝喜，堕胎杀卵神明悲。试看贻谋惟积善，窦氏燕山五桂枝。有女莫愁难遣嫁，裙布荆钗是佳话。婚不论财礼义存，择婿安平免牵挂。谩忧养女玷家声，为儿娶妇亦关情。淫先百恶尔当戒，不种孽根孽不生。富者杀女转萧条，忍心聚敛家暗销。盗贼天灾与讼狱，任君百计也难逃。贫者杀女终不富，家无担石身无裤。男耕女织衣食丰，何如骨肉图完聚。杀女求儿儿不来，暮年孤独始悲哀。不如有女送终去，犹免白骨委蒿莱。赎人妻女救人殃，阴骘连绵后必昌。若还多女竟无男，前生债主今生偿。劝君莫杀女，杀女还杀子。仁人有后恶人亡，桂折兰摧疾如矢。劝君莫杀女，杀女还杀妻。生殄婴孩死索命，牵衣地狱徒悲悽。劝君莫杀女，杀女还自杀。孽冤相报几时休，转劫投胎定夭扎。孺子入入尚堪怜，如何摘女葬黄泉。及笄往嫁尚垂泪，何忍怀中辄相弃。古往今来多杀机，可怜习俗不知非。人命关天况骨肉，莫待回头泪满衣。
戴枫仲古鼎诗
作者：施闰章
朝代：明
体裁：古风

我不识古物，鼎钟埒锜釜。巧手乱真赝，世远谁记睹。忆昔官齐外，樽彝出深土。云发景公墓，隧道中掘取。遗我提梁卣，丹翠烂杂组。摩挲非近玩，质重难轻举。宁知枫阁翁，珍此随寝处。携来万里馀，什袭锦囊贮。光怪何陆离，刻画辨马鼠。蕴义取阴阳，纪年寓子午。吾友王石史，好古胜甘乳。羲黄及周秦，铸鼎传遗矩。考图验形式，精详穷发黍。胪列数千年，直作鼎世谱。博雅二三君，铭赞同石鼓。英辞再三读，叹息敢狎侮。九鼎既沈沦，魑魅如虓虎。经过浩劫存，神物慎所与。知翁宝书画，贵比天球伍。惟怀振古心，古人可共语。
戴枫仲见寄用韵
作者：施闰章
朝代：明
体裁：五言律诗

相逢从简略，接坐得交深。敢托苔岑好，谁怜山水音。锥藏时见颖，云出共无心。万里双鱼到，风期许断金。
打虎儿
作者：施闰章
朝代：明
体裁：古风

谁言虎尾不可履，虎口小儿还不死。儿随陇畔翁耕田，斑烂跃出黄蒿里。攫翁踞地儿不啼，怒持竹策鞭虎起。咆哮乍息重含情，收牙捲舌抛人行。父子仓皇驱犊返，犹闻虎啸腥风生。刺史嗟吁召儿问，儿年十一朱其姓。簪花缠彩万人传，朴稚能驯猛兽性。当时视虎如视牛，天地震动山灵愁。死生计较勇成怯，古来赴义无回头。
扫叶上人山楼
作者：施闰章
朝代：明
体裁：五言律诗

小阁看云尽，层栏古寺隅。竹声清坐卧，江色在虚无。过客留诗满，劳人倚槛孤。不妨禅定处，长对莫愁湖。
承恩寺同吴见末坐月下兼寄邢孟贞时余南游吴北上
作者：施闰章
朝代：明
体裁：五言律诗

看君作明月，况复月中论。殿阁深宵见，冰霜满地存。忘年成尔汝，分手自乾坤。尚忆石湖叟，同吟坐竹根。
承恩寺怀吴见末
作者：施闰章
朝代：明
体裁：五言律诗

寺阁清光满，论诗忆共君。阶前馀白露，天末去孤云。薄宦何时达，高歌不可闻。应怜石湖叟，秋草没荒坟。
折杨柳歌词·其一
作者：施闰章
朝代：明
体裁：乐府曲辞

路傍执手别，借问还归时。春风二三月，吹杀马上儿。
折杨柳歌词·其三
作者：施闰章
朝代：明
体裁：乐府曲辞

腰佩鹿卢剑，背着锦裲裆。策马愿马肥，出门愿身强。
折杨柳歌词·其二
作者：施闰章
朝代：明
体裁：乐府曲辞

莫作闺中妇，宁作陌上尘。愿得随风起，为君沾罗巾。
折杨柳歌词·其四
作者：施闰章
朝代：明
体裁：乐府曲辞

鹞子横天飞，日莫有归翼。莫学菖蒲花，无由见颜色。
折梅舟中有叹
作者：施闰章
朝代：明
体裁：古风

野梅无赖恼江边，烂熳春光发岁前。折来心赏不能语，静觉疏香散洲渚。旧时索米傍燕台，苦寒只见雪如梅。豪贵万钱买尺树，冻蕊萧条多不开。昨岁双溪归草阁，梅枯二月花才着。雨中憔悴苦相怜，倚槛呼朋共觞酌。转眼他乡忆故人，分飞零落太伤神。孤舟卧抱花枝醉，载尽江南无限春。
报国寺送客因登毗卢阁
作者：施闰章
朝代：明
体裁：五言律诗

别筵人已散，乘兴阁重游。风日开亭午，园林报早秋。层轩栖鸽遍，危槛断云留。谁送尘中眼，凭虚到十洲。
抱书叹赠姜铁夫
作者：施闰章
朝代：明
体裁：古风

俗士大言尽枝叶，壮夫柔翰穿金铁。笔锋有时飞杀人，开口露心带生血。姜生姜生苦读书，感旧忧时动凄绝。长松郁郁卧寒云，哀狖噭噭号积雪。腹中撑拄廿一史，妻死家贫愁百折。人情爱少不爱老，两鬓将斑生计拙。暑雨如蒸室如甑，寄食依人事骚屑。眼前下士多公卿，倔强羞从贵游说。稽山镜水足徜徉，瘦马缁尘空蹩躠。家鸡自饱野鹤饥，抱书长啸休呜咽。
抱松女
作者：施闰章
朝代：明
体裁：乐府曲辞

松之青青兮，女娉婷。松之瑟瑟兮，女贞一。松可断兮，女不可转。彻松根兮凝血碧，永千古兮松化石。
抵桂林·其一
作者：施闰章
朝代：明
体裁：古风

燕山发凛秋，桂林来莫春。劳劳淹岁月，悠悠忘苦辛。山多高树稀，岩石何嶙峋。清江淡白日，芳草薰游人。钩辀越鸟叫，纵横虎豹群。带甲一何繁，城郭少遗民。凭高不可望，叹息当谁陈。
抵桂林·其二
作者：施闰章
朝代：明
体裁：古风

郁蒸苦炎塞，春雨何凄凄。寒暑无定候，裘葛常同时。弭节越王山，望古伏波祠。山中有丛桂，枝叶纷离披。采樵尽为薪，芳华不自持。攀援思美人，中心弥渴饥。
抵浦城
作者：施闰章
朝代：明
体裁：五言绝句

江树叶将残，客游程未歇。愁心自知老，梦里见白发。
拟宛转歌·其一
作者：施闰章
朝代：明
体裁：乐府曲辞

露已零，斗酒醉复醒。新声曼曲欢自成，夜阑别促伤人情。歌宛转，宛转悲且迟。愿为南山石，硁硁心不移。
拟宛转歌·其二
作者：施闰章
朝代：明
体裁：乐府曲辞

星欲稀，双乌惊不栖。野蚕作茧机中丝，缠绵辛苦为君衣。歌宛转，宛转不能忘。沈忧令人老，欢乐夜未央。
括苍渔父行为周宿来太守作
作者：施闰章
朝代：明
体裁：乐府曲辞

东瓯恶溪水，中有九龙湾。奔流急于箭，骇浪高如山。估客自覆舟，渔父自垂竿。青绳四角箱，乃出蒲苇间。中有碧玉盘，文犀兼木难。葳蕤生五色，纠结青琅玕。持诣府中趋，请为府主欢。使君大嗟吁，便可待贾还。贾谢前致词，理合归上官。物鄙不足取，乞留碧玉盘。挥手却贾去，长跪涕阑干。还持饷渔父，固辞非所安。借问渔父家，蓬门亦不完。高原有松柏，其下生芳兰。直木无曲枝，澄渊无浊澜。使君与渔父，千秋同一叹。
拾桃花酿酒
作者：施闰章
朝代：明
体裁：古风

羲驭无辍轨，万族谁能閒。营道惧无闻，形质亮非坚。墟桃荫蘅门，春荣繁且妍。日暮微风交，花落何翩翩。客言收作酿，令君好容颜。颜好不足恃，芳酌娱当年。
排山驿
作者：施闰章
朝代：明
体裁：五言律诗

山外无平地，岩中有宿云。生猺安鼠穴，猛虎杂人群。日出蛮烟暗，天低瘴岭分。艰难经丧乱，吹角更堪闻。
携尊敬亭山阁饮冯木伯
作者：施闰章
朝代：明
体裁：七言律诗

霜岩松竹就荒芜，踏叶看山兴莫孤。楼上仙人曾倚槛，林间野老自携壶。双溪远浦时回合，绝嶂閒云乍有无。拄杖狂歌从日暮，何妨谢李是吾徒。
携酒酌张菊水
作者：施闰章
朝代：明
体裁：古风

穷交缠坎坛，卑位含瑕垢。叹息申椒芳，一刈同稊莠。往事洵难追，袖短露两肘。壮夫能任达，解颜欢旧友。急雨过高城，返照明西牖。通塞谁当知，平生一尊酒。
摄山同方尔止
作者：施闰章
朝代：明
体裁：七言律诗

招提云气碧重重，倦客寻山野老从。双井细泉通众壑，六朝遗迹剩孤松。岩前夜色长江月，槛外寒声半岭钟。记取晴冬风日好，携壶曳杖最高峰。
支硎山
作者：施闰章
朝代：明
体裁：古风

石门秘灵异，亭馆陵丹梯。道人放鹤处，野鹤还翻飞。山骨既磊磊，涧道成龙池。不辞千尺瀑，溅我游子衣。中夏自芳草，夕景逾清晖。共指西峰色，芙蓉开翠微。
放榜后知汤潜庵王蓼航宋牧仲三君之子并见遗怅然志憾
作者：施闰章
朝代：明
体裁：七言绝句

长就珊瑚铁网遗，讵迷五色数偏奇。它年腾达非难事，肠断知交欲泪垂。
放歌答蕲州顾黄公
作者：施闰章
朝代：明
体裁：古风

大风发地猛兽恐，巴陵欲裂衡山动。洞庭七泽横天来，鱼龙百怪相喧豗。黄公黄公太奇肆，使我目眩失位置。繁弦杂调相错鸣，语笑无端还涕泗。一代风流澹荡人，廿年烽火悲酸事。君虽郢客生在吴，顾曲追欢无事无。频过幕府为揖客，时傍倾城眠酒垆。流离滞迹秦公子，词赋伤心楚大夫。倔强宁抛三尺组，魁梧自爱千金躯。扁舟忽系萧江岸，两月新诗不可算。脱冠半醉作佯狂，举杯欲掷翻河汉。眼中之人纷如蚁，洒落如君复有几。开心剖意君不欺，吾亦分明看尔诗。两雄相值漫相许，浮名身后谁当知。我昔过黄州，飞骑登赤壁。题诗破苔藓，长啸响霹雳。荒榛败瓦山鬼啼，玉局仙人不可觅。早知君卧北山阿，悔不招寻吹铁笛。蹉跎晚相遇，岁月行将暮。摧残困簿书，愁疾阙章句。叠韵重篇懒唱酬，紫螯黄菊少欢聚。顾黄公，顾黄公，纷纷马上皆英雄，金鞍玉勒横珠弓。吾曹腐唇誇绣虎，诸侯磨盾嗤雕虫。君言老去知音急，此语能令双袖湿。驺虞垂首䝟貐骄，枳棘争荣兰蕙泣。空手无钱送尔归，秋灯夜雨百忧集。及今相见且尽欢，君过三十我四十。
放生河
作者：施闰章
朝代：明
体裁：古风

清溪不渔亦不钓，碧山影落水清妙。鱼游绝胜濠上乐，庄叟来观开口笑。昔时陵阳窦子明，钓龙仙去归太清。百尺澄潭灵迹在，神蛟赤鲤山根生。截流竭泽取无已，龙潜鱼服吞声死。驻锡重来杯渡僧，买河长畜琴川鲤。精舍疏钟竹影间，听梵游鳞时往还。安得天下万事皆若此，止戈去杀同欢颜。
故人有责予报书者
作者：施闰章
朝代：明
体裁：五言律诗

书札三秋懒，应怜吾道穷。病增多事后，身老壮年中。绝壑看归鸟，长天恨转蓬。殷勤千里梦，倘与故人同。
敕赐翰詹诸词臣鲜藕纪恩
作者：施闰章
朝代：明
体裁：七言律诗

水殿传呼特赐荣，词臣拜舞集承明。真从太液仙源出，肯数莲峰玉井生。列案一丛冰共白，堆盘千片雪同清。枫宸鱼藻恩何限，葵藿长怀就日情。
敕赐翰詹诸词臣鲜藕纪恩
作者：施闰章
朝代：明
体裁：五言律诗

蓂陛分甘切，龙池宠赉遥。擎来横白玉，捧出下青霄。旋雪花香在，深尝野兴饶。漫誇仙掌露，渴病已潜消。
敝裤翁
作者：施闰章
朝代：明
体裁：乐府曲辞

身无完裤，家馀纨素。彼谁者翁，啬身穷莫。谁使尔对吏，吏大叫怒。倒索筐箧，泣下如雨。翁勿叹，翁勿叹。里中嘈嘈，环顾笑言。平生亲故无升斗。今日倾筐，持为官长寿。谷有牛羊，园有梨枣。老翁归来，戒儿食勿饱。枣熟不敢剥，群雀复来啄。岸崩于东，西则有步。匏苦瓜甜，谁知厥故。有日官人子，白身充富户。
敬亭云齐阁同孟贞
作者：施闰章
朝代：明
体裁：五言律诗

连峰深翠合，杰阁倚林端。尽日孤云在，青松满院寒。江城晴入坐，今古醉凭栏。不是同心客，何人共此看。
敬亭云齐阁限齐字
作者：施闰章
朝代：明
体裁：七言律诗

杰阁平临万岫低，乱云回合拥招提。重阳节后苍山静，众壑霜前锦树齐。晚菊秋晴看客笑，寒禽日暖作春啼。与君不尽凭陵意，绝顶行歌复杖藜。
敬亭山同诸子
作者：施闰章
朝代：明
体裁：七言律诗

支许同怀丘壑心，杖藜绝顶一招寻。天风忽散江城雨，山霭平连浦树阴。古塔夕阳分野寺，丹楼春色冠云岑。十年游宦经过少，回首青冥旧竹林。
敬亭山赠别钱圣月时余将适吴门
作者：施闰章
朝代：明
体裁：古风

敬亭之山高嵯峨，危岩古木蒙烟萝，锦袍仙客来经过。若有人兮山之阿，云车羽裳响玉珂，月明犹听空中歌。酌君斗酒颜未酡，振衣上与苍天摩，累累列岫青如螺。坐中雅咏阳春和，飞来白鹤舞婆娑。君今小憩陵阳坡，来朝我逐吴江波。眼看枫叶落渔蓑，回首寒山奈别何。
敬亭精舍夜坐
作者：施闰章
朝代：明
体裁：古风

谷暖眷新绿，林芳纷紫茸。振策菌阁外，頫看云壑重。客归暮鸟还，日落春山空。皎然见晴雪，片月临中峰。江城入杳霭，松竹交微风。灵异辨髣髴，延伫开心胸。夜凉耿不寐，天际闻疏钟。
敬亭迟新安曹使君不至
作者：施闰章
朝代：明
体裁：古风

山城新涨驱山去，把酒含情对芳树。五马双旌望不来，雨中花落春垂暮。敬亭云气连天都，索群鸾鹤声相呼。不知此夕宛溪泪，能到新安江上无。
敬亭采茶
作者：施闰章
朝代：明
体裁：五言律诗

一踏松阴路，因贪茶候閒。呼朋争手摘，选叶入云还。竹色翠连屋，林香清满山。坐看归鸟静，月出半峰间。
敬亭閒云庵侧寻虎窥泉
作者：施闰章
朝代：明
体裁：七言绝句

一泓雪乳涌何年，虎窟看碑事始传。箬帽山前开白社，玉兰花下濯清泉。
文澜亭和生伯
作者：施闰章
朝代：明
体裁：七言律诗

安贤古寺残钟在，百尺危亭复此杯。枫落槛前千树白，云移天际数峰来。孤城地合漳淮水，异代诗留李杜才。朋旧风烟閒不易，夕阳归骑漫相催。
斋中白梅花
作者：施闰章
朝代：明
体裁：七言绝句

多谢春风缓缓催，溪园开尽草堂开。白花素壁浑如水，只道香从别浦来。
斗山亭筵上呈曹使君
作者：施闰章
朝代：明
体裁：古风

鄣郡千山万山里，累如海中碧浪连天起。斗山壁立两城隅，峦壑人烟皆杖底。培塿昔日埋荒榛，亭台今日凌秋旻。复槛朱栏列桃李，绮疏杰阁摩星辰。借问此亭谁构者，前身子建真潇洒。临风散带时欲眠，对客题诗不肯下。今朝佳客集楼头，挥杯直作空中游。白岳香垆乱云外，紫阳书舍丛篁幽。练水当筵如屈注，山城带雨归烟雾。河西遥指石梁横，太白当年饮酒处。白也把酒心常閒，千年一去何时还。与君倾一斗，差可解愁颜。微风拂高树，银汉声潺湲。北望容成正招手，且可翱翔三十六峰间。
新喻九日有怀閤皂之游
作者：施闰章
朝代：明
体裁：七言律诗

五年九日长为客，官舍黄花秪自开。碧嶂仙云谁策杖，荒城落木独衔杯。枫林夕照千村见，江岸秋声万壑来。迢递故园归计晚，亭皋极目雁飞回。
新喻郭西芜田弥望书示官吏
作者：施闰章
朝代：明
体裁：五言律诗

百里田皆废，荒原鸟不飞。流亡何日尽，井灶到今稀。野潦没官路，山云寒客衣。可怜芳草色，独自领春晖。
新城访王肇生归舟即事
作者：施闰章
朝代：明
体裁：七言律诗

三月乍暖如暑天，溪光柳色清可怜。野渡孤村浮镜里，敬亭列嶂横眼前。平沙深巷见高树，菜圃麦畦交绿烟。幽人坐语从日暮，归路晚风欹客船。
新安一路见携家入山者接迹
作者：施闰章
朝代：明
体裁：五言律诗

安稳知何地，流离已载涂。军麾连海甸，杀气上天都。磴滑春兼雨，岩深日易晡。时艰应有定，未敢赋瞻乌。
新安城南龙井山阁
作者：施闰章
朝代：明
体裁：七言律诗

老去难禁野兴赊，江楼晴日俯云沙。舟回乱石渔梁浅，城抱青山雉堞斜。古木千章阴客坐，源泉一勺自僧家。紫阳旧迹西峰近，祠馆参差著晚霞。
新安客
作者：施闰章
朝代：明
体裁：乐府曲辞

巍巍蚕丛路，飞鸟不能度。中有新安客，老向成都住。家中存阿谁，茕独馀故妻。别时儿在腹，雌雄未可知。冉冉二十春，寄书无六亲。忽逢远来客，云是新安人。往问叙乡曲，同姓复同里。握手称弟兄，何意乃父子。飞蓬偶相值，哭拜不能起。阿母望爷归，泪落东流水。水流何潺潺，游子及时还。
新桥饭鱼行
作者：施闰章
朝代：明
体裁：古风

溪南之水清且驶，鱼游在空不在水。朝朝得食鱼自驯，索餔昂首向游人。小鱼煦沫沾馀粒，大鱼鼓浪吞并急。赤鲤从中飞且高，风雷隐隐翻洪涛。乍如五陵年少行，探丸跃马相纵横。又若秦汉战钜鹿，扬沙走石翻地轴。须臾食尽还悠悠，一游一泳空潭绿。是时两岸桃花放，罗绮香风生锦浪。珊瑚鞭折宝钗堕，千人注目心骀荡。鱼既乐兮我欲歌，罟师眼热当奈何。嗟彼枯鱼过河泣，向来贪饵亦无多。
新淦作
作者：施闰章
朝代：明
体裁：五言律诗

吏舍无完壁，官厨自裹粮。寒花看菊尽，老树得椒香。风俗甘逋赋，村墟改战场。艰虞重民力，回首意茫茫。
新谷篇
作者：施闰章
朝代：明
体裁：古风

牛食涧底草，雀啄爨下粟。赤地无良苗，长吏进新谷。饔人得谷欢，主人见谷叹。晨炊荐祖考，泪落盘中餐。临觞不忍倾，饱食非所安。哀彼秉耒人，长饥摧肺肝。
新都戍
作者：施闰章
朝代：明

玉屏山草尽，练江江水浑。丈人看饮马，千骑如云屯。腰间横大箭，游戏走平原。射雁落云中，逐兔过田园。割鲜不须臾，腥血殷盘飧。汉儿刍秣久，相驯通语言。此辈尚猛鸷，好恶难具论。往年贼破郡，去年蹂榆村。驱除借厥力，到今防御存。居人远窜匿，白日黄尘昏。何时罢兵战，天河洗乾坤。
新都戍
作者：施闰章
朝代：明
体裁：古风

玉屏山草尽，练江江水浑。丈人看饮马，千骑如云屯。腰间横大箭，游戏走平原。射雁落云中，逐兔过田园。连禽在一发，纵辔何翩翩。割鲜不须臾，腥血殷盘飧。汉儿刍秣久，相驯通语言。此辈尚猛鸷，好恶难具论。往年贼破郡，去年蹂榆村。驱除借厥力，到今防禦存。居人远窜匿，白日黄尘昏。何时罢兵战，天河洗乾坤。鼠忧方饮泣，再诵留花门。
方帝卜饷海鱼
作者：施闰章
朝代：明
体裁：七言绝句

东游沧海怪归迟，海错将书一解颐。却忆金盘曾饱啖，逢莱阁上看潮时。
方邺晚过小园因忆阮怀耦长客旌阳
作者：施闰章
朝代：明
体裁：五言律诗

独啸凭溪阁，幽人过草堂。入林心共远，作赋鬓全苍。雨散留馀照，春归歇众芳。比邻怀二妙，南望暮云长。
方邺移樽致爽轩同限轩字
作者：施闰章
朝代：明
体裁：五言律诗

好客仍幽兴，移尊就水轩。春阴逢霁日，山郭有閒园。柳色河桥绿，江声草阁翻。夕阳重促坐，不尽故人言。
施三十郎墓
作者：施闰章
朝代：明
体裁：七言绝句

江县人传让宅名，至今留冢在孤城。君看无数王侯墓，蔓草荒凉野老耕。
旅中七夕
作者：施闰章
朝代：明
体裁：五言律诗

莫说双星会，徒添两泪流。生来悲陟屺，客久恨登楼。江树乌啼夜，山城虫响秋。重怜隔丘垄，无路哭松楸。
旅寓秦淮解兰石农部移尊见过
作者：施闰章
朝代：明
体裁：七言律诗

疏柳高梧水阁西，使君怀抱向清溪。为言笛步听歌好，自喜金樽就客携。画省风流兼吏隐，沧江云月伴羁栖。清欢未觉消长夜，银汉垂垂拂槛低。
旌阳寺舍
作者：施闰章
朝代：明
体裁：五言律诗

一月宿精舍，坐看芳草生。归心知物换，客感对僧平。山市春蔬俭，溪春夜火明。劳劳频转侧，惭负晓钟声。
旌阳西竺寺
作者：施闰章
朝代：明
体裁：五言律诗

寺占栖真地，春阴岩际归。泉根来处远，峰顶到人稀。山郭入深翠，仙台知是非。夕阳看不足，半岭又云飞。
旌阳追哭杜朋李
作者：施闰章
朝代：明
体裁：古风

孤桐一何直，猗兰一何亲。苦心执高义，拳拳见斯人。斯人不重见，涕笑谁为真。平生爱岩穴，经籍谈纷纶。婴疾既已疲，好古不谋身。当涂争折节，结念惟隐沦。懿兹握中璧，奄为泉下尘。
旌阳遇张淮山吏部
作者：施闰章
朝代：明
体裁：古风

别筵淮浦侧，执手梓山阳。相见各惊叹，此会来何方。海壖正俶扰，豺虎横周行。归田洵閒旷，忧时一沾裳。伊人心浩荡，杖屐收清光。言当入黄岳，云壑资徜徉。崇岩罕人迹，灵异安可详。时闻绝梯径，往必赍糇粮。拂云莲岫迥，濯魄砂泉香。何当附骥尾，与子同翱翔。
旌阳遇黄献仲之歙
作者：施闰章
朝代：明
体裁：七言律诗

频年竹策趁身閒，立马梅溪感别颜。泰岱东游身到海，大鄣南去日看山。人家半傍云根住，客舍都从树杪还。秀笔丹青能暇否，莲峰秋色会应攀。
族兄虹涧宪副书至自岭东兼示梅笺一册
作者：施闰章
朝代：明
体裁：七言律诗

爱尔新诗赋岭梅，梅花乱后几枝开。孤舟自溯沅湘去，尺素能凭鸿雁来。海外风烟愁叱驭，天涯兄弟忆衔杯。何时得共罗浮梦，月落参横卧碧台。
无酒自嘲
作者：施闰章
朝代：明
体裁：古风

大苏岭外无馀物，酒器惟存荷叶杯。我剩一杯是红叶，亦思斥卖重裴徊。国工心苦雕镌里，故人赠我来万里。到手曾无绿蚁浮，携铛且酌澄江水。药栏花发还踟蹰，花下春风不可孤。空杯何似酒满壶，明日能留杯在无。
无锡吴明府特拜闽廉使
作者：施闰章
朝代：明
体裁：七言律诗

治行吴公海内稀，九迁一日重恩晖。惠山泉好留诗别，仙峤花深拥传飞。蛋户仳俪矜肺石，鲸波偃息解戎衣。武夷形胜知相接，叱驭何由历翠微。
既收成都闻秦人言川陕事
作者：施闰章
朝代：明
体裁：七言律诗

禁旅初通蜀道年，捷书昨夜报甘泉。九重推毂筹先定，六诏投戈檄可传。飞栈连云沉白骨，盘山转粟上青天。秦民供亿忧方切，侧首西风一惘然。
日月逝酒浆
作者：施闰章
朝代：明
体裁：古风

万古相促迫，百年无须臾。请呼心所欢，置酒相游娱。宵歌未终曲，日出东南隅。沈沈蝉联客，岁月此中徂。田窦刀俎伏，阮嵇礼法疏。白发不逡巡，百计难驱除。挥戈力莫挽，变老术终虚。惜阴却仪狄，八载安饥劬。爵饮限有定，运甓亦良图。酒诰良可读，醉乡谁当居。君看羲驭速，还肯稍踟蹰。
日照观海同吕翰公明府
作者：施闰章
朝代：明
体裁：七言律诗

万里苍波照客颜，危亭天畔更跻攀。鱼龙欲见空中阁，风雨忽移何处山。绝壑浮云来掌上，扶桑倒影接人间。凭陵愁思翻无际，渔父孤帆去独閒。
日照观海同吕翰公明府
作者：施闰章
朝代：明

万里苍波照客颜，危亭天畔更跻攀。鱼龙欲见空中阁，风雨忽移何处山。绝壑浮云来掌上，扶桑倒影接人间。凭陵愁思翻无际，渔父孤帆去独闲。
早发
作者：施闰章
朝代：明
体裁：古风

旅宿无晨餐，征骑皆宵秣。日日戴星行，杳杳自天末。劳人忘渴饥，情为归心夺。断云迟不飞，绿叶寒将脱。飘寄百年中，浮生竟谁达。
早春三天洞至仙人岩
作者：施闰章
朝代：明
体裁：古风

寒岩敛众妙，惠风荡疏木。洞穴无人居，玲珑辟华屋。春阴香乳流，谷温瑶草绿。出户见前峰，重云无断续。乘兴复杖藜，行歌散烦促。古树含丹葩，馀雪长灵瀑。僧扉凿阳崖，茶臼入深竹。采真客安往，怅望空山曲。
早春入山·其一
作者：施闰章
朝代：明
体裁：五言绝句

路入疏林外，山青残雪中。吹衣不道冷，唤汝作春风。
早春入山·其二
作者：施闰章
朝代：明
体裁：五言绝句

拗竹为马鞭，春泥马蹄没。半生行路人，此中生白发。
早春即事和伯衡
作者：施闰章
朝代：明
体裁：七言律诗

皂帽扁舟兴杳然，凭陵高阁俯山川。饥怜独鹤看人立，笑指轻鸥觉汝贤。庭橘自移疏雨后，官梅争放早春前。栖迟秪见添斑鬓，不记沧江卧几年。
早春廿一日微雪喜孝威纬云见过同耦长小集拈得天东二韵·其一
作者：施闰章
朝代：明
体裁：五言律诗

梅花难到眼，竹叶好开筵。正聚梁园客，初逢春雪天。欢场看我老，狂语畏人传。郢曲谁当赏，垆头且醉眠。
早春廿一日微雪喜孝威纬云见过同耦长小集拈得天东二韵·其二
作者：施闰章
朝代：明
体裁：五言律诗

比邻能晚集，薄雪自春风。把卷千秋在，衔悲永夜同。看人随去住，驱马倦西东。留滞成何事，山花取次红。
早春怀刘远公
作者：施闰章
朝代：明
体裁：五言律诗

无恙扁舟客，倦游何处留。梅花开海畔，杜若满江洲。避地头将白，忧时泪独流。乱离垂钓稳，慎莫厌羊裘。
早春放舟至湖北
作者：施闰章
朝代：明
体裁：七言律诗

带郭清溪接翠屏，雪融滩涨水泠泠。湖云送雨满帆白，沙柳禁寒一夜青。烟火空濛几村舍，藤萝缥缈谁家亭。半醒半醉浮槎去，肯信人间有客星。
早春水阳寻唐耕坞舍人
作者：施闰章
朝代：明
体裁：五言律诗

作客每经岁，君从何处归。不禁老眼暗，重惜故交稀。日月消书卷，门庭俯钓矶。床头有斗酒，留与待芳菲。
早春过双溪别业示儿辈
作者：施闰章
朝代：明
体裁：五言律诗

莫负江东好，天南尚战场。青山看我老，白发为渠长。满径容书带，高柯覆草堂。雪中来几日，又见柳条黄。
早春闻子规
作者：施闰章
朝代：明
体裁：五言律诗

柳条绿未遍，已有子规啼。春色此中去，行人何处迷。繁华芳树下，世事竹林西。向夜含情坐，空潭片月低。
早起
作者：施闰章
朝代：明
体裁：七言律诗

早起东方明太迟，山云傍海碧垂垂。心惊豺虎纵横日，身愧鹍鹏偃息时。亲旧音书那免谪，文章得失竟何知。漫言大国论才好，已促羁愁两鬓丝。
旱风篇
作者：施闰章
朝代：明
体裁：古风

千村井渴草木黄，二麦枯无一尺长。刈取作饭徒彷徨，中虚无粒馀麦芒。嘈嘈儿女嗔爷娘，缚鸡易黍炊壶浆。中原野阔天茫茫，南风捲地不可当。旱魃昼出飞廉狂，两年岁俭今田荒。九重心恻真成汤，桑林哀祷呼穹苍。万民如堵皆沾裳，上帝偏颇谁忖量。君不见黄河水溢连江雨，田庐漂尽嗟淮扬。
明湖书院
作者：施闰章
朝代：明
体裁：五言律诗

高楼连极浦，水气入疏棂。槛外巢鸂鶒，沙边叫鹡鸰。地幽从草绿，头白恨山青。骀荡春风暮，何人识岁星。
星峰亭作
作者：施闰章
朝代：明

触雨陵山椒，陟巘展朝霁。危亭冒岖嵚，涨水明埤堄。左曳羲和车，右把天姥袂。白云何连蜷，仿佛有根蒂。秋草粲春华，山鬼善凝睇。坑劳秦帝凿，岭想谢公憩。豁达万古情，流观四山际。
星峰亭作
作者：施闰章
朝代：明
体裁：古风

触雨陵山椒，陟巘展朝霁。危亭冒岖嵚，涨水明埤堄。左曳羲和车，右把天姥袂。白云何连蜷，髣髴有根蒂。秋草粲春华，山鬼善凝睇。坑劳秦帝凿，岭想谢公憩。豁达万古情，流观四山际。
春寒
作者：施闰章
朝代：明
体裁：五言律诗

急雨过山城，春流一夜生。岸花风故急，江树雾难明。好景频虚过，深杯秪独倾。黄鹂何处觅，试弄两三声。
春寒
作者：施闰章
朝代：明
体裁：古风

江皋芳杜出，兰渚馀花飞。携手临高台，犹未成春衣。柔条雨雪苦，黄鸟和歌稀。命酒发欢宴，令节少良时。良辰有淹速，心赏君莫违。
春感
作者：施闰章
朝代：明
体裁：七言绝句

十年官舍送春华，官舍逢春又别家。寄语窗前旧桃树，主人未到莫开花。
春日官亭漫兴
作者：施闰章
朝代：明
体裁：五言律诗

独鸟下高柯，微风动碧波。竹阴春昼厚，山色夕阳多。身懒从书积，花开得客过。陶然一樽酒，川上起渔歌。
春日怀幼龙
作者：施闰章
朝代：明
体裁：七言绝句

两家相望是比邻，把酒看花来往频。老友凋残好友别，春风消遣属何人。
春日陌头歌
作者：施闰章
朝代：明
体裁：古风

垓下重瞳泣数行，沛宫隆准亦沾裳。英雄哀乐各有泪，眼中四坐皆北邙。我欲竟此曲，此曲断人肠。请君浮绿醑，歌白纻。明眸翠袖仙仙舞，弃捐陈迹何足数。生不愿封万户侯，但愿岁岁春三月，看花十日无风雨。
春暮
作者：施闰章
朝代：明
体裁：五言律诗

积雨闭天地，初晴已暮春。长歌花落径，独步鸟随人。海峤思寻药，湘湖梦采莼。那堪闻战伐，回首是风尘。
春暮还署斋
作者：施闰章
朝代：明
体裁：五言律诗

官舍碧桃树，虚开两度花。春光驱道路，海驿饱风沙。槛曲含苔绿，庭閒受竹斜。驻颜须料理，百斗醉流霞。
春江引送濮阳无著游湖南兼怀龚扶万使君
作者：施闰章
朝代：明
体裁：古风

昨夜敬亭梅初放，游子帆开宛溪上。楚天南去二千里，此日春江正春涨。鹦鹉洲边碧草平，洞庭湖里白蘋生。少壮几时成老大，上书何不取公卿。仲宣曾作荆南客，漂转干戈不得歇。战久西山积骨高，诗成鬼哭霜天月。到今铃阁罢从军，征西宾客坐论文。浮湘兰芷真堪佩，吊屈骚歌谁共闻。纷纷才子卧菰芦，啸傲长怀楚大夫。倦游我亦渔樵者，搔首长吟天一隅。
春雨即事
作者：施闰章
朝代：明
体裁：五言律诗

春雨乍阴霁，残花半有无。林莺愁不语，水鸭喜相呼。著槛围庭树，分沙养石蒲。蓑翁相问讯，田舍已江湖。
春雨至夏不已
作者：施闰章
朝代：明
体裁：七言绝句

横塘流水漫东西，卧拥残书懒杖藜。不住雨声春早去，教人何处觅莺啼。
春雪得看字
作者：施闰章
朝代：明
体裁：五言律诗

暗觉阳和改，晨冰冻井干。林收百鸟静，花满万家寒。绿酒亲人易，青山辨影难。东风休造次，积素好留看。
春风舞歌
作者：施闰章
朝代：明
体裁：古风

春风舞，春风舞，风舞花飞落何所。昔为掌上身，今作泉下土。月明环佩魂啾啾，犹寄人间断肠语。自言死托杜鹃根，三生艳质缠辛苦。悲歌促节有遗音，珊瑚碎折西陵浦。君不见广陵十万女如云，一朝零落同秋雨。江南蓟北天茫茫，梦回宁识吹箫侣。但使春心吹不断，年年化作春风舞。
昭庆寺赠心公
作者：施闰章
朝代：明
体裁：五言律诗

西泠才系艇，到即叩君庐。曲径钟声细，空堂竹影疏。交能宽白社，禅不废儒书。阶下莓苔净，无劳更扫除。
昭庆寺追和陈尧佐旧韵
作者：施闰章
朝代：明
体裁：五言律诗

春深湖岸寺，山霭昼难分。开阁对孤塔，披帷来白云。野航侵柳径，崖鸟狎人群。何处堪回首，尘中一磬闻。
昭江别周汲庵副使
作者：施闰章
朝代：明
体裁：五言律诗

天末故人见，尊前乡语多。看山晴共出，乘月夜相过。猺户能输布，蛮方罢枕戈。龙门驿畔路，分手恨沧波。
昭江夜泊
作者：施闰章
朝代：明
体裁：五言律诗

惊涛自风雨，树杪复飞泉。万籁集清夜，孤舟浮绿烟。梦归乡路怯，客病榜人怜。明发苍梧近，应看下跕鸢。
昭江黄牛滩得黄抑公同年书
作者：施闰章
朝代：明
体裁：古风

黄牛滩前风色恶，怪石崚嶒森剑锷。平头致我尺一书，十年枯泪千行落。天南瘴疠多故人，屈指黄生最苦辛。一官三载无处所，寄食羁縻似逐臣。瓠阳衽席连交阯，日夕豺狼砺其齿。甑尘不敢留僮仆，路断无由诀妻子。平生卓荦黄大夫，局蹐甘为辕下驹，低头侧足幕中趋。悔不早读黄石书，安知虎头燕颔非吾徒。
昭潭客舍寄粤西臬宪王伟树·其一
作者：施闰章
朝代：明
体裁：古风

漓江雨后绿，日夜流汤汤。搴裳与君别，仿佛同河梁。见君古人心，去去各难忘。七星岩在户，几席生清光。居官能坐啸，高风一何长。同声不相和，踯躅征路旁。
昭潭客舍寄粤西臬宪王伟树·其二
作者：施闰章
朝代：明
体裁：古风

西曹才彦地，风雅满人口。先后称同官，呼我为小友。烈火焚岭徼，民命复何有。洒泪视爰书，执法或援手。兴来濡大笔，风雨走蝌蚪。既有千古名，复对一尊酒。芬芳自中华，烨烨行当久。
晋安客舍和家又王
作者：施闰章
朝代：明
体裁：七言律诗

难忘春草梦中情，几度秋萤客里生。旧径荒芜甘瘴海，清尊风雨对榕城。穷愁渐老疏词赋，耕钓随人混姓名。惆怅三山今夜月，不知何似虎丘明。
晓入西苑
作者：施闰章
朝代：明
体裁：七言律诗

新蒲古柏晓阴阴，太液昆明入上林。翡翠层楼浮树杪，芙蓉小殿出波心。人歌凫藻衣冠会，水奏箾韶鼓吹音。欲望天颜真咫尺，露台回合彩云深。
晓发兰溪
作者：施闰章
朝代：明
体裁：五言律诗

万户江城上，沙烟曙色分。数峰明霁雪，一棹下寒云。鸿鹄朝何往，鵁鶄日几群。旧传三洞好，仙路恨空闻。
晓望燕子矶
作者：施闰章
朝代：明
体裁：古风

挂席溯奔流，回眺沧洲静。渚烟暧未分，岩雪残逾莹。崚嶒松色寒，窈窕岚光靓。延目辨苍茫，木末露樵径。亭刹何参差，丹青递掩映。不见六朝僧，远闻一声磬。
晓次荆溪
作者：施闰章
朝代：明
体裁：七言律诗

夜发河桥归兴催，鸡鸣系艇曙光开。县前湖水东西阔，城上铜山烟雨来。仗剑蛟宫传烈士，买田阳羡忆仙才。故人漂转知何处，肠断中原画角哀。
晓登莲花峰
作者：施闰章
朝代：明
体裁：古风

天池涵绝壁，菡萏生清峰。服之言羽化，长留冰雪容。采采者谁子，冉冉惟乔松。远望邈难即，近揽眷弥重。阳岩丽朝景，瑶草香天风。振衣谁复语，归云荡心胸。
晓行
作者：施闰章
朝代：明
体裁：五言绝句

月沉雾更昏，将曙光如夕。暗里人独行，朝看多虎迹。
晓过洪阳洞
作者：施闰章
朝代：明
体裁：古风

宿雾暗未收，晓月照苍翠。谢公急游赏，冥搜穿薜荔。石洞炯空明，前驱走魑魅。物像多髣髴，目骇谁睹记。清旦入仙岩，得饱朝爽气。丹灶竟何存，山花红委地。
晚坐冷泉亭
作者：施闰章
朝代：明
体裁：五言律诗

潺湲夕阳外，崖壑遍清音。鹫岭横天碧，龙湫到海深。寒光惟月共，夜静有僧寻。谁解尘缨客，冷然潭上心。
晚坐段桥值曹秋岳侍郎同限桥字
作者：施闰章
朝代：明
体裁：七言律诗

暮色苍茫上野桥，绛云明灭射山椒。此时把臂沧洲客，何处当楼碧玉箫。僧舍茶烟穿竹暗，渔舟灯火隔林遥。苏堤月出垂杨尽，学士风流总未消。
晚寻趵突泉
作者：施闰章
朝代：明
体裁：七言律诗

平生野兴爱清光，驻马看泉趁夕阳。地涌舜山争道急，源从王屋倒流长。旧传残碣归鲛室，新偃飞虹尽石梁。老我题诗重倚槛，含情独立对沧浪。
晚次板桥
作者：施闰章
朝代：明
体裁：五言律诗

霜近水归壑，轻帆不碍桥。江村隐乱竹，云雁下层霄。宿浦渔舟静，回鞍猎骑骄。客愁何处所，滚滚逐寒潮。
晚次阜庄
作者：施闰章
朝代：明
体裁：五言律诗

严霜难早起，短景更长途。野旷云山绝，天寒客骑孤。归鸦啼废垒，狡兔没平芜。向夕村醪薄，微沾病未苏。
晚步
作者：施闰章
朝代：明
体裁：七言律诗

晚步东皋傍绿池，蔷薇别馆剩花枝。过眉杖觅青藤得，折脚铛凭锦石支。世乱惭叨无事日，才疏懒作赠人诗。惟嫌山水情难断，竹坞云林坐少时。
晚泊旴江
作者：施闰章
朝代：明
体裁：五言绝句

孤塔青山迥，长桥落照微。江城近炎塞，二月早萤飞。
晚泊李阳驿
作者：施闰章
朝代：明
体裁：五言律诗

沙岸新裁驿，鸥边旧有楼。山云红野烧，戍鼓急江舟。月伴劳人坐，天寒战地愁。前军问消息，正向鹭洲头。
晚泊石亭寺
作者：施闰章
朝代：明
体裁：七言绝句

十度扁舟系石亭，龙沙风起客眠醒。江洲芳草无情甚，一夜茫茫带雨青。
晚渡黄河
作者：施闰章
朝代：明
体裁：五言律诗

日落渡黄河，相逢半负戈。涨泥寻路少，孤店拒人多。疏凿思前烈，堤防总逝波。年年沈璧马，无计斫鼋鼍。
晚至碧岩
作者：施闰章
朝代：明
体裁：七言绝句

崩云乱石相侵临，百丈层崖见竹林。古寺峰头歇清磬，蝉鸣老树如龙吟。
晚过泰安赵侍御率尔留饮
作者：施闰章
朝代：明
体裁：五言律诗

垂白矜欢会，登堂遽把杯。自言家酿薄，不道故人来。剪烛看颜色，忧时卧草莱。难忘为真率，马上首重回。
晚过赤方寺寓
作者：施闰章
朝代：明
体裁：七言绝句

赤壁矶头人未归，长篇短句兴遄飞。灯前促膝言难尽，水寺凉风吹客衣。
晚过金使君长真因同仙裳鹤问小饮分赋
作者：施闰章
朝代：明
体裁：五言律诗

清欢从造次，小坐一开颜。春去尊前得，夜凉池上閒。客筵看白纻，官舍有青山。耆旧惊犹在，何当数往还。
晚集唐豫公
作者：施闰章
朝代：明
体裁：七言律诗

雨后秋兰绕座生，衔杯花下复弹筝。主人百斗能不醉，小饮东方坐欲明。手板旧谙彭泽懒，钓船新放鉴湖清。君家书画多无数，乘兴频看莫送迎。
晚集程山尊颖园
作者：施闰章
朝代：明
体裁：五言律诗

不意春帆客，深秋适到家。心期归海岳，野馆属云霞。新月一尊酒，乔柯何代花。夜阑重款款，人语散栖鸦。
晚霞
作者：施闰章
朝代：明
体裁：五言律诗

倚杖西峰见，岚光烂夕曛。山腰横驻日，谷口倒蒸云。树绚丹枫乱，江明锦浪分。含情餐未得，极目尚氤氲。
晤姜子翥
作者：施闰章
朝代：明
体裁：七言绝句

十年湖海问元龙，一夕同听水寺钟。莫恨来朝即离别，争如白首不相逢。
晨登西山绝顶寻香城旧址
作者：施闰章
朝代：明
体裁：古风

秋景丽崇岩，褰裳拾往迹。翩翩无心云，迟我游啸客。崎嵚千仞峰，杰构想畴昔。砚石苔藓青，经台瑶草碧。远影辨江湖，清飙厉松柏。前峰吹玉箫，羽人在咫尺。泠然思御风，愿假双飞翮。
景州早发走笔别鹿田刺史
作者：施闰章
朝代：明
体裁：七言律诗

河阳淮北日思君，信宿高斋任酒醺。旅雁自飞寒夜影，老猿终恋故山群。川原积雪云皆冻，海国天低路不分。重把瑶华愧玄晏，忧心早已倦论文。
晴川楼至大别山绝顶·其一
作者：施闰章
朝代：明
体裁：七言律诗

桃花洞口花正开，却月城边对酒杯。大别风高神禹庙，汉川云逐楚王台。江沈铁锁鱼龙蚀，鹤去仙楼鹳雀来。绝调千年空怅望，碧烟芳草暮天哀。
晴川楼至大别山绝顶·其二
作者：施闰章
朝代：明
体裁：七言律诗

漠漠晴川古木稀，褰裳绝壁揽春晖。水吞山郭蛟还斗，风起江城花自飞。集浦帆如千树密，傍岩僧共片云归。郎官湖畔犹堪醉，细雨东来点客衣。
暂归双溪敝庐
作者：施闰章
朝代：明
体裁：五言律诗

客久断音书，重归感旧居。魂招征战后，泪似别离初。鼠穴呼儿塞，蒿园借火锄。艰难疑去住，敢信是吾庐。
暮投六一泉寺
作者：施闰章
朝代：明
体裁：古风

石泉近湖曲，皑皑自清冷。照见古人心，高风迈箕颍。振策陟山椒，朱霞散西岭。日暮烟乍生，鸟归林逾静。逍遥憩石梁，杳冥动渔艇。夜久众星光，犹明数峰影。
暮抵西山香城寺怀伯衡先是相约同游不果
作者：施闰章
朝代：明
体裁：七言律诗

苍苍绝壁迥巃嵷，陟磴攀藤一径通。茅屋数家松叶下，山程十里水声中。天开殿阁回峰抱，日落云霞半岭红。正是登高时节近，故人相望隔江东。
暮登文殊院是黄山中峰胜处
作者：施闰章
朝代：明
体裁：五言律诗

削壁无门入，盘空有栈悬。飞来一片月，照我万峰巅。松叶出寒磬，莲花明暮烟。此身仙骨未，仰首问青天。
暮秋登化城岩
作者：施闰章
朝代：明
体裁：七言律诗

乘兴重过俯碧湍，江天秋色上晴峦。汀前沙暖烟还绿，岭际风高叶半残。僧舍凄清松子落，仙岩窈窕洞门寒。自怜未是山中客，空向青山著意看。
曲水铺
作者：施闰章
朝代：明
体裁：五言律诗

一望平芜绿，千岩霁色遥。园茶初吐叶，驿柳未成条。驻马寻山寺，啼莺过野桥。年年流水畔，春色为谁消。
曹升六舍人归奔母丧
作者：施闰章
朝代：明
体裁：五言律诗

北海层冰路，看君复此行。蓼莪元掩泪，风木重吞声。宦薄憎为累，诗穷悔得名。不堪搔短发，万里鹡鸰情。
曹子清见过至再余偶往慈仁寺不值
作者：施闰章
朝代：明
体裁：五言律诗

凤城来不易，策骑又空还。路问茅堂僻，人惭野老閒。怀归劳远梦，惜别各苍颜。惆怅相违处，长松夕照间。
曾石屋留饮
作者：施闰章
朝代：明
体裁：古风

官筵盛宾客，轩盖纷交错。馔多礼数烦，形疲意索寞。石屋素心人，一笑留清酌。手自炊胡麻，对客开桑落。细雨坐淹留，清欢兴磅礴。夙志尚无生，新诗时间作。闭门长庭草，策杖采岩药。春风日以佳，游目信为乐。得閒良不易，谁能自束缚。
月下有怀赋得沿月棹歌还
作者：施闰章
朝代：明
体裁：五言律诗

月明无近远，一见即沉吟。况值孤舟夕，难为游子心。清光连极浦，逸响激空林。此夜思君意，江流孰浅深。
月夕登虎瞰山
作者：施闰章
朝代：明
体裁：古风

绪秋方薄寒，暝色散平楚。振衣肆行游，楼雉瞰沙渚。轻飙汎回波，圆景照孤屿。容与兰桨移，杳冥水云举。灯明烟树中，夜静觉人语。遐瞩岂无怀，流光怅时序。
月夜段桥曹秋岳侍郎限羹字
作者：施闰章
朝代：明
体裁：五言律诗

月出山逾碧，烟开树欲明。一时群彦集，满眼五湖情。远浦渔舟影，高楼玉笛声。兴来重把酒，中夜煮莼羹。
月夜送方位伯归皖
作者：施闰章
朝代：明
体裁：五言律诗

古寺频年住，归帆趁月行。寒光山共白，孤影水俱明。湖口秋潮急，江头戍鼓鸣。悬知皖浦梦，时到石阳城。
有叹
作者：施闰章
朝代：明
体裁：五言律诗

文字终何益，驰驱复此官。从人誇绛帐，吾自梦渔竿。风榭飞花急，山城宿雾寒。窗前有丛竹，时把酒杯看。
有客
作者：施闰章
朝代：明
体裁：古风

有客过我言，问我何局蹐。长安诸贵人，冠盖日相索。况子多旧游，握手示肝膈。高坐复奚为，沈吟昵逢掖。感君意拳拳，我乃江潭客。畴昔忝京僚，一出扫履迹。公卿虽吐哺，候阍已颜赤。迢迢天际云，郁郁涧底石。气类本缠绵，形势自疏隔。颇欢贫贱交，尔汝相朝夕。文酒张吾军，高言嗣往昔。行矣班生庐，干谒非长策。
有客行
作者：施闰章
朝代：明
体裁：古风

残书把读长松下，有客来寻灌园者。采药山童隔翠微，侯门稚子惊车马。停车赠我青琅玕，促坐论文抒肺肝。傍竹开尊复何有，临溪脍鲤延清欢。昔我先人皆好客，洙泗高谈浮大白。行觞子弟聚星辰，并日琴歌出金石。老夫十稔赋归田，有官不换东山眠。削牍久惭事干谒，堆盘何计罗肥膻。以此齑盐光旧德，却看徒御少颜色。妻子笑余留上宾，无钱那合作官人。回头语卿吾累汝，客去高吟闻四邻。
有怀杜蕃舒梅幼与
作者：施闰章
朝代：明
体裁：七言绝句

槛外风帆日日开，江乡不见故人来。黄柑两岸看如此，一笑何时共举杯。
有怀田纶霞学使将归
作者：施闰章
朝代：明
体裁：古风

蕙草三见花，离情集暮节。虽无尺素书，道远心如结。天际举孤霞，林端皎积雪。伊人秉微尚，抱膝自娱悦。得士矜异赏，违俗甘用拙。空怀郁陶心，仰首托明月。
有所思
作者：施闰章
朝代：明
体裁：古风

有所思，乃在江之浒、山之麓。顾盼流虹霞，欬唾落珠玉。灼灼无他心，不用相结束。山何以高，水何以深。鸟何以举，鱼何以沉。转车轮乎余心有所思，思为谁。
望仙台
作者：施闰章
朝代：明
体裁：古风

崔嵬新甫山，蜿蜒百馀里。连峰障日寒，翠柏参天起。窅窅岩洞深，津津流石髓。遥见羽衣人，青霞随玉趾。借问此为谁，云是洪厓子。汉武非仙才，登望亦徒尔。觌面不相识，延颈睇海水。千载郁萧条，荒台蔓葛藟。
望北郭一带桃花率尔步屧
作者：施闰章
朝代：明
体裁：七言律诗

送客桥边小径通，笑看郭外即丘中。数峰霁色犹残雾，深树春光自一丛。近柳僧扉经雨绿，傍花竹屋隔溪红。身閒随事取称意，林叟重招石涧东。
望君山
作者：施闰章
朝代：明
体裁：五言律诗

孤屿凌天险，沧波绕翠微。四时芳草暗，万古白云飞。轩帝台应在，秦皇事已非。欲寻方竹杖，仙路隔危矶。
望少室
作者：施闰章
朝代：明
体裁：古风

晨兴出东郭，秋霁开心颜。高阜一回首，爽翠飞巉岏。三花信有无，碧树森琅玕。前峰复中断，白云时独还。岩户深且阻，峻坂何险艰。逝将凌玉巘，骋辔无翔鸾。延睇如藐姑，绰约青霞端。
望日楼同扬登州张蓬莱看日出
作者：施闰章
朝代：明
体裁：古风

烛龙夜半开大荒，羲和振辔严晨装。珊瑚十丈横天出，乍看弦直忽已方。动如万马飏朱旗，烂如金屋堆琉璃。鲛绡菡萏作帷幛，髣髴隐见无端倪。车轮烨烨从中跃，赤乌飞起彩云落。光铓倒射鼋鼍宫，扶桑枝罥蓬莱阁。客云日出光不同，阴晴百变随神工。连朝霾雾今日霁，使君天许开鸿濛。数言未毕日千尺，翻如素月城头出。天明万里从此生，安得长绳系白日。
望江郎山
作者：施闰章
朝代：明
体裁：五言绝句

白云曳峰顶，皎若罗衣裳。缠绵且开却，留眼见江郎。
望湖亭
作者：施闰章
朝代：明
体裁：七言律诗

江天秋色似沧溟，江岸何年剩草亭。浦外孤帆飞渺渺，波间白鹭去冥冥。楚云暗接宫湖阔，吴岫遥连庐岳青。倚槛自多怀古意，好风吹客暮扬舲。
望蒙山
作者：施闰章
朝代：明
体裁：古风

百里划青冥，千峰横岞崿。掉尾逼海沂，昂首趋岱岳。白日寒欲暝，阴霞炯未落。山川镇鲁邦，灵异此栖托。露泫岩际茶，雪翳涧底药。游子倦攀跻，怅望倚寥廓。
望衡岳
作者：施闰章
朝代：明

衡山绝顶祝融峰，独峙天南抗岱宗。水国风雷虚岫出，炎方冰雪半岩封。斜阳欲辨烟中树，昨夜遥闻岳麓钟。好驻星轺看日出，卧翻云海荡心胸。
望衡岳
作者：施闰章
朝代：明
体裁：七言律诗

衡山绝顶祝融峰，独峙天南抗岱宗。水国风雷虚岫出，炎方冰雪半岩封。斜阳稍辨烟中树，昨夜遥闻岳麓钟。好驻星轺看日出，卧翻云海荡心胸。
望远曲
作者：施闰章
朝代：明
体裁：乐府曲辞

欢从何处去，妾倚中庭树。不恨天涯远，恨杀门前路。
望长白山
作者：施闰章
朝代：明
体裁：七言律诗

雨后明霞冉冉红，浮云犹袅半山中。多年梦想赤松子，何处招寻白兔公。列嶂临城馀涧雪，虚岩面海自天风。岱宗寒色真相望，杖策凭陵谁与同。
木末亭旧址
作者：施闰章
朝代：明
体裁：五言律诗

得剩荒台在，游人还杖藜。钟山残烧里，江郭夕阳西。古木何年尽，幽禽向客啼。废兴嗟万事，看取旧招提。
未老
作者：施闰章
朝代：明
体裁：五言律诗

未老忽将老，曰归犹未归。槛花经雨尽，沙鸟过江飞。文字生涯薄，交游晚节稀。讼庭滋碧草，差抵北山薇。
朱仙镇岳祠
作者：施闰章
朝代：明
体裁：五言律诗

痛哭班师处，秋阴惨庙门。馀忠回草木，一死变乾坤。白日霓旌动，空阶石马喧。请君看此地，万古是中原。
朱揆叙铨司母夫人七十
作者：施闰章
朝代：明
体裁：七言律诗

官舍斑衣乐事偏，板舆鸠杖北堂前。家声道韫诗名日，礼法班姑女诫篇。心苦和熊勤午夜，风清却鲊重当年。丝纶天眷方无艾，况复徽音彤管传。
朱羲人白溪草阁
作者：施闰章
朝代：明
体裁：五言律诗

城东平野地，物外白鸥乡。径入梅花曲，家传茗理长。瘿瓢多节目，弁岭接青苍。万事园居好，凭栏爱夕阳。
朱雪沽同年之新蔡
作者：施闰章
朝代：明
体裁：七言律诗

射策声华重帝京，弦歌廿载总专城。峄山古洞曾题字，铜水清流好濯缨。吏隐从来多海客，官贫犹是旧书生。同侪此日晨星在，分手谁能不系情。
杂言·其一
作者：施闰章
朝代：明
体裁：古风

好色众所见，自昔称倾城。蛾眉岂不姣，见者不分明。婕妤辞玉辇，团扇还吞声。鉴貌良独难，谁能鉴精诚。
杂言·其二
作者：施闰章
朝代：明
体裁：古风

爱马能买骨，万马乐为死。献玉不惜身，大璞甘为毁。知音既已稀，宁作中林士。哀弦发苦调，沈忧不可弭。
李兼山佥宪以予庐山诸诗刻石赋谢
作者：施闰章
朝代：明
体裁：七言律诗

琵琶亭上见庐山，忆昔层峦独往还。漫倚醉歌题野寺，敢留名字向人间。书来湓浦传劖壁，石拟韩陵暂破颜。虚藉李邕碑板重，此心惟共白云閒。
李劬庵引疾归关中
作者：施闰章
朝代：明
体裁：古风

送子拂衣去，悲来郁难语。谁言鸾凤姿，欲栖无处所。岂不能奋飞，羽翮何差池。耻争黄雀食，反哺图恩私。川原悠且阻，中路还乖违。方将南适楚，何日成西归。故人日以少，相看日以老。伤心秋雨中，枳棘生周道。
李司马园斋用韵
作者：施闰章
朝代：明
体裁：五言律诗

共说幽居好，招寻每在园。亭台穿竹柏，气候变朝昏。花砌添新种，春池没旧痕。悠悠湖海意，更得几人论。
李太虚宗伯自章门过访萧江值余按部未归停舟浃旬聊书代柬
作者：施闰章
朝代：明
体裁：古风

萧江江头枫叶赤，雨雪行人断行迹。元礼仙舟何处来，栖迟久作忘归客。水落章门上水难，多君直到使君滩。羽檄宵驰官吏急，金尊咫尺阻清欢。短札新诗胜琼玖，珍重摩挲不离手。更携仙酒及良方，使我红颜无皓首。感君意，惜君留。君家群玉有高楼，弹筝鼓瑟兼箜篌。天寒夜永宜歌醉，恼杀孤眠一钓舟。
李容斋学士见示近年诗感赠
作者：施闰章
朝代：明
体裁：七言律诗

诗篇还肯问閒人，阙下争传启沃频。累挍奇书元秘阁，新开邸第旧平津。坐亲鱼鸟江潭兴，花傍园亭韦曲春。退食从容明月出，不妨文酒夜留宾。
李尚书夜宴灯舞歌
作者：施闰章
朝代：明
体裁：古风

酒坐清光何陆离，珊瑚火树交葳蕤。白纻杯盘安足希，翩何翻覆华灯飞。绕楹拂槛相因依，低昂容与纷参差。髣髴群仙绛罗衣，洋洋舞袖香风微。繁弦逸响留春晖，欢乐既醉不能归。不能归，夜何其。歌声迟，露将晞。
李屺瞻之官岭南
作者：施闰章
朝代：明
体裁：五言律诗

尊残欢未尽，路远别尤难。六月浮孤艇，全家就百蛮。守官谙习苦，执法好求宽。过岭有新句，南风凭寄看。
李屺瞻寄从军诗一卷
作者：施闰章
朝代：明
体裁：五言律诗

世路今嗟楚，时名尚说官。祗应作客老，谁信乞归难。饱听从鼙鼓，閒知羡钓竿。新诗来不易，叹惜几回看。
李屺瞻解官客济南有汎明湖见怀诸作
作者：施闰章
朝代：明
体裁：五言律诗

东国羁栖久，多君不我忘。声情挥涕泪，文字果光芒。梦逐明湖远，愁连汶水长。飞书凭片月，好堕故人旁。
李康侯工部梭山园亭
作者：施闰章
朝代：明
体裁：五言律诗

倦眼惜年华，招寻石径斜。穿池飞涧瀑，绕槛叠峰霞。地冷偏多竹，春残未落花。李膺吾好友，何日共仙槎。
李映碧先生八十
作者：施闰章
朝代：明
体裁：古风

苍天留旧人，黄发独精悍。身逸卧江湖，言成倬云汉。生才憾非时，结缓已丁乱。不敢薄刑官，于张意悲叹。俊乂归网罗，朝省伫桢干。青琐列三垣，长号抒愤惋。甘陵方沸羹，炎祚已颓澜。补牍纷屡陈，嘉谟坐相看。倾覆事频仍，朔南同一贯。出使公在涂，得免罹屯难。沧海一孤臣，吁嗟遂樗散。戢羽三十年，著书几脱腕。抗迹玉峰阳，投钓鹿江岸。文献岿典型，出处难汗漫。蒲轮今再徵，编纂待濡翰。拜命还掉头，野老久匿窜。聊出枕中书，兼两充史馆。知几号笃论，中郎肆独断。群言棼若丝，折衷平如案。哲嗣擅雕龙，文笔亦以烂。谁能迁固后，两世成壮观。人生贵千春，岁月宁足算。
李梅公少司马见过
作者：施闰章
朝代：明
体裁：七言律诗

郁孤仙棹下螺川，萧渚城楼共客筵。耆旧百年留海内，江山十里在樽前。宵分雨急妨高枕，乱后诗多懒自编。争似西泠游烂熳，僧庐木榻话缠绵。
李相国示心远堂集奉赠
作者：施闰章
朝代：明
体裁：古风

凤城满眼多高位，谁存洒落沧洲意。高阳才子今元老，俯视青云独孤寄。示我山堂诗一编，三山五岳蟠胸次。于乎，古来作者有深义，篇章不独矜文字。先生经术本闳深，短歌长句皆瑰异。郊居杂述忆田园，咏史秋怀横涕泗。中间折衷及风骚，异曲偏师安位置。我昔献诗良草草，汎爱殷勤辄言好。枉答瑶华亦偶然，春风一日生枯槁。雨散云飞二十年，吹嘘重集长安道。不信洪钟怜瓦缶，宁知溟渤收行潦。对策谁能比仲舒，虚名窃恐如殷浩。高秋绿酒坐园林，风议澄怀接苍昊。感公知己非众人，不敢慁公甘迹扫。连年蛮峤愁鼓鼙，山多豹虎海鲸鲵。圣皇侧席尚文治，欲绥邛僰来雕题。我公委蛇参密勿，天旋日转无端倪。才雄心小恩遇重，卿云飏拜翻含悽。礼闱罗尽天下士，龙门清峻谁攀跻。腐儒愁疾将杖藜，软尘对面迷东西。寒梅欲破忽惆怅，双柑苦忆听黄鹂。迂疏那称平津客，只合长镵归旧溪。
李迁于以病还歙
作者：施闰章
朝代：明
体裁：五言律诗

冬春同病久，忍泪送君归。药裹行随路，山村旧掩扉。宽心迟白发，减事发清机。会有加餐日，毋令音信稀。
李都使池亭
作者：施闰章
朝代：明
体裁：五言律诗

幕府流泉入，茅亭曲槛通。新荷衣袂侧，啼鸟药栏中。舞榭邀明月，花时受好风。将军能爱客，日日醉山公。
李阁学原庵得假奉母夫人归里·其一
作者：施闰章
朝代：明
体裁：七言律诗

乍离丹陛向沧洲，风义从来第一流。报国蜡书传阙下，全身虎口寄壶头。时平蒋径呼朋入，亲健潘舆选日游。手撰南陔调膳得，海门遥指羡归舟。
李阁学原庵得假奉母夫人归里·其二
作者：施闰章
朝代：明
体裁：七言律诗

宅傍青溪足啸歌，白头重喜见沧波。宫衣晋锡君恩重，海错登盘子舍多。天送凉风轻鹢舫，诗传旧草在銮坡。追随鸠杖欢方永，回首长安奈远何。
李阳驿
作者：施闰章
朝代：明
体裁：七言绝句

廿年重上驿边楼，两度停舟遇石尤。野店春残花片尽，白头浪起白蘋秋。
杓司至历下
作者：施闰章
朝代：明
体裁：五言律诗

十年贫贱泪，到此更销魂。麋鹿惭缨冕，风骚废讨论。长途国士老，多难布衣尊。君问平生兴，山园松菊存。
杜于皇邓孝威过宿寓楼
作者：施闰章
朝代：明
体裁：五言律诗

岁暮客心急，如何相见迟。可怜今夕会，重和去年诗。尊酒成真率，风烟促别离。连床同不寐，各自忖归期。
杜拾遗戴笠图歌
作者：施闰章
朝代：明
体裁：古风

杜老既往垂千祀，杜老轩然生在此。何不貌公簪绂时，短衣戴笠荒山里。丹青巨手赵吴兴，白描眉骨隐锋棱。丈夫失路多慷慨，忧时万事悲填膺。西江槎翁题短句，锦袍仙客知相慕。惊呼复有解学士，纵笔挥毫不得住。其诗风雨发春葩，书工行草无欹斜。乃知前辈不卤莽，俗传解笔空如麻。是时四坐皆嘉客，耸肩咋舌称三绝。周郎乞取摹粉本，谓与此老尤亲切。嗟公自负比稷契，谁令公不久朝列。拾遗朝拜夕批鳞，依旧麻鞋甘百折。弃官拾梠走饥寒，长镵同谷歌幽咽。人间满眼皆公卿，高冠大带谁写生。饭颗山头一野老，千秋遗像犹峥嵘。请看巴蜀山川百战改，浣花草堂至今在。
杜阁老予告归宝坻·其一
作者：施闰章
朝代：明
体裁：七言律诗

漫说耽閒忆故园，两朝艰苦答宸恩。抗争平准危言在，慎惜繁缨正气存。述作旧承工部格，风裁绝峻李膺门。言归杜曲青山近，回首纶扉恋至尊。
杜阁老予告归宝坻·其二
作者：施闰章
朝代：明
体裁：七言律诗

赐宴移来病榻前，温纶维絷意缠绵。声名遍历诸曹好，恩遇深知一老贤。千仞孤标真拔地，片言忠鲠乍回天。怜予旧是龙门客，立马青门祖帐边。
来凤亭晚集分韵
作者：施闰章
朝代：明
体裁：五言律诗

绿浦系兰桡，红亭覆柳条。花飞江郭满，峰对閤山遥。宿鹭归寒渚，馀霞散赤霄。回舟月皎皎，何处夜吹箫。
来青轩
作者：施闰章
朝代：明
体裁：五言律诗

好是香山寺，东轩旧迹稀。轻阴疏雨散，远色万峰归。宸翰留丹壁，灵泉满翠微。先朝游幸地，只有暮云飞。
杨商贤力疾送别至流涕
作者：施闰章
朝代：明
体裁：古风

喜聚翻涕流，怅别复垂泣。贫病伤心人，后会知何及。公卿多旧游，梗概馀骨立。平生不言饥，老去百忧集。家山归恨远，橡栗卧难拾。残草留满籯，汗漫当谁辑。游子感悲风，为君双袖湿。
杨孝子刲股诗
作者：施闰章
朝代：明
体裁：古风

谁言一片肉，报得三年乳。谁言七日苏，寸心不终古。慈乌口流血，湿尽坟上土。黄泉母有知，双泪亦如雨。
杨岱祯侍御分守口北
作者：施闰章
朝代：明
体裁：七言律诗

旧时骢马重神京，屏翰宁输谏草名。恋阙山川环辇毂，临关旌节控边城。千军约束霜犹肃，三辅讴歌风自清。圣世怀柔连极塞，从容裘带许书生。
杪秋过顾与治庭梅偶开数花赋得檐字
作者：施闰章
朝代：明
体裁：七言律诗

青溪霁色近疏帘，到尔园亭坐辄淹。秋暮早梅开照眼，霜前黄橘乱垂檐。掩关避客幽人集，就石移尊乐事兼。夜久月明衣露白，床头斗酒更呼添。
松岩图短歌贻马吉人
作者：施闰章
朝代：明
体裁：古风

崇岩太古松，俯视大夫辈。借问盘空几许长，能绕横枝出峰背。幽人放眼凌华嵩，会当置尔丘壑中。松风谡谡溪云合，谁识孤吟拄杖翁。
松筠图篇美家孝廉元引母徐太君
作者：施闰章
朝代：明
体裁：古风

吾家有伟元，久废蓼莪诗。手持箧中卷，呜咽前致辞。念母实劬劳，肠断泪交颐。贤齐伯鸾妇，贫窭黔娄妻。刲股充药饵，屑榆疗渴饥。柏舟既早汎，熊丸心苦悲。书从口中授，泪湿机上丝。寒灯暧四壁，霜月照单帷。有女亦早孀，盛年处中闺。齐心共孤影，双节流芳徽。生无翟茀荣，没无簪饵遗。徒深乌鸟痛，哀哀中夜啼。宝兹松筠篇，永与金石期。
松萝山题僧舍
作者：施闰章
朝代：明
体裁：七言律诗

石林细路草茸茸，古壁春阴云气重。门外一峰如鹫岭，阶前双树是滇松。山君昼出冲人过，毛女时因采药逢。旧日种茶僧渐少，上方亭午不闻钟。
林澹亭丁雁水韬汝枉集小斋
作者：施闰章
朝代：明
体裁：五言律诗

虚斋延霁景，隔巷好招寻。共是苦吟客，重兼岐路心。忧时从发短，语别送杯深。坐觉春阴换，江湖兴不禁。
林澹亭视学河南
作者：施闰章
朝代：明
体裁：七言律诗

论才海岱一登临，回指中原揽辔吟。上国文章皆在手，东京风物有遗音。龙门绝壁云常起，兔苑荒台迹可寻。策马旧游无限忆，黄河春水向人深。
林祖夏自莆阳寄龙团数片言仿蔡君谟法
作者：施闰章
朝代：明
体裁：五言律诗

沧海论交后，离居白发生。远凭芳草寄，独用古人情。殊品来仙峤，嘉名满凤城。旧谙方法煮，花下自移铛。
林茂之自作生圹曰茧窝索诗纪之
作者：施闰章
朝代：明
体裁：古风

八十一叟颜尚酡，幅巾筇杖衣薜萝。肩舆强来一相见，数杯未尽能高歌。自言筑室乳山住，阴林邃谷多烟雾。新营生圹大如茧，逝即长眠不封树。踔绝才名年少时，掉头不许时人诗。秪今垂死犹眼白，自作高人万古宅。君不见富贵磨灭皆轻尘，丰碑石马空嶙峋，北邙悲风愁杀人。
枢部张公尔成座上见黄橘二树·其一
作者：施闰章
朝代：明
体裁：五言律诗

好是江南树，移来岁月深。相看娱客眼，谁遣动乡心。绿叶垂金满，双柯合坐阴。遥怜洞庭上，烂熳醉霜林。
枢部张公尔成座上见黄橘二树·其二
作者：施闰章
朝代：明
体裁：五言律诗

青霜檐幔隔，白日草堂深。在楚曾传颂，过淮不改心。寒香争岁晚，留叶接春阴。始信相如赋，无难入上林。
枣枣曲
作者：施闰章
朝代：明
体裁：乐府曲辞

井梧未落枣欲黄，秋风来早吹妾裳。含情剥枣寄远方，绵绵重叠千回肠。封题寄去凭君语，枣甘谁道妾心苦。闺中不识望夫山，君看泪湿床头土。
柏子庵
作者：施闰章
朝代：明
体裁：五言律诗

门阴鸭脚树，路接蟹山岑。清磬昼长寂，片云晴自深。烹茶邀过客，遗饭饲饥禽。见说南郊叟，时来倚杖吟。
柏山祠堂行
作者：施闰章
朝代：明
体裁：古风

都官昔咏双羊道，双羊灭没馀春草。老梅折尽占亭废，公诗与日同杲杲。丰碑在墓祠在山，峻宇飞甍入苍昊。嗟公以诗冠有宋，自许言皆媲雅颂。希声古调知者谁，推倒欧阳天下重。载酒过门多宴游，谋篇课日争传诵。先生史学罗丘坟，春华末技等浮云。毛诗小传唐载记，千秋述作何殷勤。上书未成馆阁用，落笔能令荒裔闻。蛮布弓衣亦偶尔，天将公张宛陵军。于乎先生不可作，几树梅花自开落。流风后起盛于斯，眼前若个鸣当时。酹公酒，侑公歌。鼓坎坎，舞傞傞。公归弭节饮且酡，宛溪如带江蓠多。
柑林和石庄
作者：施闰章
朝代：明
体裁：七言绝句

重阳辜负菊花筵，此日流觞碧玉川。山磬忽飞深树里，沙鸥还卧夕阳前。
柬家匪莪
作者：施闰章
朝代：明
体裁：七言绝句

单车踯躅不求官，赢得论心故旧欢。长夏闭门思把卷，藏书肯借旅人看。
柬张友鸿云间
作者：施闰章
朝代：明
体裁：七言律诗

壮心何事老江门，水郭山田自一村。捲幔春风书帙乱，閒堂夜雨竹声喧。管弦每顾花前曲，宾客时开湖上尊。漂转馀年怀旧切，扁舟须就辟疆园。
柬梁尔砺
作者：施闰章
朝代：明
体裁：五言律诗

昔收亡友集，赖汝辑诗篇。宅相郗家重，书名褚氏传。长贫欢色养，小隐卧江烟。百遍相过好，秦淮夜月边。
柬毛大可客舍
作者：施闰章
朝代：明
体裁：七言律诗

独俯江流望翠微，它乡几岁换春衣。身随麋鹿家仍破，发短星霜客未归。积雨孤城黄鸟歇，平沙野寺白鸥飞。山中桂树今憔悴，何处攀援可息机。
柬沈康臣
作者：施闰章
朝代：明
体裁：五言律诗

音书劳远寄，接近复离群。乡梦晨钟断，雨声秋夜闻。游山从谢客，玄草□扬云。□□不相聚，它时空忆君。
柬熊渔滨金牛寺
作者：施闰章
朝代：明
体裁：古风

夜闻淅沥声，微霰洒竹柏。朝来庭户间，坐见南山白。踌躇何所怀，忽忆精庐客。疏槛临长川，幽泉泻白石。不有物外人，谁当共晨夕。
柬石埭姚六康
作者：施闰章
朝代：明
体裁：古风

州县徒劳人，高流薄世事。石埭神明宰，溷迹仍孤寄。君看出岫云，不改岩栖志。簿领閒有馀，好古驰长辔。盘馔屏膻荤，衣裳纫薜荔。耽寂非逃禅，清斋发深智。方外缔素交，耆旧忻把臂。驰情眷林壑，复寄相思字。残照明江城，独鹤戛烟寺。迢迢九子山，极目睇遥翠。
柬祁止祥作画
作者：施闰章
朝代：明
体裁：五言律诗

青山买未成，偏有住山情。阁倚千峰峭，庭含万象清。匡庐时在眼，瀑布坐闻声。挥洒凭君笔，吾将寄此生。
柬赠丁季葵兼索佳岕
作者：施闰章
朝代：明
体裁：七言律诗

竹院羁栖雨浃旬，相逢慰藉倦游身。移情每纵西湖棹，爱客频倾下若春。茶到玉川元是癖，园归甫里未全贫。莫辞手摘分尤物，洞岕君为旧主人。
柯亭
作者：施闰章
朝代：明
体裁：五言律诗

荒亭何处是，斜日下秋阴。过客犹寻竹，前贤旧赏音。人烟梅市白，山色剡溪深。长笛从君听，风吹疏树林。
栗园何氏山庄
作者：施闰章
朝代：明
体裁：五言律诗

野静寒烟薄，秋深暮景斜。清泉逢谷口，老树识山家。饷客霜林果，登盘涧圃瓜。村翁还揖让，不愧瀼溪涯。
栗园村
作者：施闰章
朝代：明
体裁：古风

栗园嘉树稀，返景前山赤。客子无与驩，沿溪坐磐石。朔风一何怒，翻巢倾雀雏。其母来下视，含餔声呜呜。口噤餔不得，宛颈久踟蹰。心怜肠断绝，相抱死须臾。羁怀馀感怆，叹息沾我襦。哀哉金丸子，弹射充欢娱。
栗豆
作者：施闰章
朝代：明
体裁：五言律诗

新栗大如豆，擎来著手香。殷勤怜小摘，饕餮恣初尝。清可同冰雪，甘还压蔗浆。故园馀几树，归梦绕山堂。
桂花三发弥盛举酒客至
作者：施闰章
朝代：明
体裁：七言律诗

攀援岁岁逐溪来，有客过从漫举杯。地僻好留坚坐看，花迟赢得满丛开。残秋暮雨愁香减，少日春风忆手栽。黄菊含情先让汝，白头相伴莫相催。
桃叶渡
作者：施闰章
朝代：明
体裁：五言绝句

万事东流去，争传桃叶名。殷勤留片月，犹是六朝明。
桃花岭
作者：施闰章
朝代：明
体裁：七言律诗

山行短景路迟迟，岭上丹青剩废祠。雨后有时留虎迹，春来何处觅花枝。荒途驿在官无骑，野店人稀客自炊。日暮青燐燃宿莽，前年此地捷王师。
桃花洞遇紫虚道人状甚异作诗与之
作者：施闰章
朝代：明
体裁：古风

道人不识字，信口是丹书。十年高卧终南隅，忽骑竹杖来天都。袒臂散发貌若愚，手中日月双明珠。左目重瞳光曜殊，独持麈尾画空虚。邋遢仙归无与俱，一灯一榻君为徒。道人见客何为乎，看山导我凌崎岖。坐攀五老狎三姑，倒扪星辰天可呼。但使吾侪沐浴入玉壶，回首人间一事无，壶中自长青芙蕖。
桐坞短歌詶赠程非二
作者：施闰章
朝代：明
体裁：古风

张拳欲扼南山虎，袖手低眉卧桐坞。海水怒翻桐摧残，凤吟猿啸声辛酸。白榆彦会须臾歇，霜天云散留寒月。箨冠避世栖墙东，当年玉树今山翁。黄山数峰夜惊走，索之乃在君怀袖。日日公荣酒满壶，眼中人识酒人无。
桐川古松歌
作者：施闰章
朝代：明
体裁：古风

半秃乔柯削顽铁，一面菁葱枝不折。蜿蜒堕地垂胡髯，倒起盘空惊屈蜺。共愁腾掣乘长风，攀藉还容坐老翁。云雾有时昼冥晦，苍茫白日迷西东。我梦天台恨未游，数株想像石桥头。慈仁寺里旧所见，神物忍遭市人贱。爱君独立凌寒烟，菀枯随意全天年。数百年来少物色，桐川耆旧今流传。谁能移傍我茅屋，卧拂残书松下读。
桐窗篇
作者：施闰章
朝代：明
体裁：古风

箨龙绕屋纷无数，手植窗前碧桐树。夕阳不下好风来，清光直与相朝暮。主人夜半还读书，窗棂髣髴谁啸呼。桐君何处回仙驭，阿阁将无来凤雏。峄阳孤桐已枯死，岛屿茫茫馀海水。他年见取作琴瑟，会看一洗巴人耳。
桐阴读书图歌寄王西樵司勋
作者：施闰章
朝代：明
体裁：古风

陶公爱五柳，杜老怜四松。千秋王司勋，永啸怀三桐。盘根耸干徂徕东，参差玉树交菁葱。司勋读书坐其下，高吟海岱来长风。百尺排空饱霜雪，疏枝覆地纷虬龙。主人一去金门里，清影时飞客梦中。开襟凝睇不可见，长安市上车尘红。谁移此树森在眼，广陵好手丹青工。箕踞科头气盘礴，繁华大叶阴蒙茸。宾客满堂各题字，画手诗篇光气同。阿弟见之复大笑，机云唱和成两雄。多难风流未摇落，不悲枯树感飘蓬。我有就亭在官舍，山东长句邮诗筒。因风报之歌一曲，东西相望披心胸。
桑枣铺
作者：施闰章
朝代：明
体裁：古风

路僻名偏好，幽怀动行客。硗壤少桑林，阴崖叠云石。窈窕山鸡啼，凄迷涧草积。人家隔数峰，何处询陈迹。
梁檀子庶常归奔父丧·其一
作者：施闰章
朝代：明
体裁：五言律诗

岁暮客归急，冰天多昼阴。寒增风木泪，春感蓼莪心。书帙存遗泽，茅斋间旧林。经过傍庐阜，莫听暝猿吟。
梁檀子庶常归奔父丧·其二
作者：施闰章
朝代：明
体裁：五言律诗

尚有慈亲健，犹开老眼看。趋庭常饮痛，调膳勉承欢。野戍还吹角，江洲剩讲坛。松楸须料理，相望在长安。
梅八丈东渚草堂追和故徵君沈先生题壁
作者：施闰章
朝代：明
体裁：七言律诗

徵君杖屦寻幽处，彦会花时数见招。此日渐稀东渚客，相看真共北山樵。石边老树经春冻，烟际冥鸿度浦遥。长忆麻姑重怅望，雪残青嶂自云霄。
梅八丈子翔卧病书来送别
作者：施闰章
朝代：明
体裁：五言律诗

力疾频书札，开缄泪满襟。凭诗扶老在，恨别与愁深。山雨落花夜，江关孤客心。相期各无恙，藏酒待同斟。
梅八丈贻诗索绿雪一笑答之
作者：施闰章
朝代：明
体裁：七言绝句

清泠漫拟雪为浆，倚客题诗占一方。消渴年来同病在，松风石鼎好亲尝。
梅山
作者：施闰章
朝代：明
体裁：五言律诗

遁迹闻吴市，声名占越山。幽寻不惮远，高卧岂知还。海色登峰见，江云入袖閒。惟馀炼丹井，积冷照人间。
梅母歌
作者：施闰章
朝代：明
体裁：古风

东溪水清浅，水流石不转。石边冬青树，霜落青如故。冬青树高母手栽，扶疏百尺清风来。莫言黄鹄悲独宿，将雏绕树飞徘徊。
梅耦长至都下
作者：施闰章
朝代：明
体裁：五言律诗

好友离居久，一樽谁共开。梅花将照眼，早趁东风来。天子不得召，几人能爱才。高歌夕阳处，旧是黄金台。
梅花·其一
作者：施闰章
朝代：明
体裁：七言绝句

市上何人识故侯，青鞋皂帽称心游。相逢头白留诗别，细雨孤帆下虎丘。
梓山
作者：施闰章
朝代：明
体裁：五言律诗

梓岫城头出，梅溪杖底流。岚光横满县，泉响曲依楼。过雨长新绿，看题感旧游。山腰好精舍，归路重淹留。
梦亡友蔡大美论诗临别索酒·其一
作者：施闰章
朝代：明
体裁：七言绝句

幽魂执手太情亲，半笑嗔无酒入唇。款款诗篇论未了，相看不信冢中人。
梦亡友蔡大美论诗临别索酒·其二
作者：施闰章
朝代：明
体裁：七言绝句

肠断临溪旧酒垆，花开时节夜台孤。凭将五斗浇坟上，得似君家竹叶无。
梦先母
作者：施闰章
朝代：明
体裁：古风

射策游金门，回镳返故国。故国伤我怀，风木情惨恻。中夜梦慈亲，蔼蔼好颜色。颀然出黄土，衣裳徐拂拭。自称为我母，呼儿侍母侧。失恃在襁褓，梦寐讵相识。惝恍心然疑，流泪满胸臆。游子良可悲，精灵逝不测。明发拜松楸，当闻母叹息。
梦友
作者：施闰章
朝代：明
体裁：古风

高义成往躅，吞声泣孤坟。幽魂关塞来，万里接清芬。衣冠一何伟，车盖翔浮云。踌躇征路长，握手不忍分。解我橐中装，造次展殷勤。死别已八载，悲鸣思故群。鬼神录正直，浩气凌秋旻。鸡鸣晓雾白，开户空氤氲。
梦叔父
作者：施闰章
朝代：明
体裁：古风

斑鬓辞白头，拜别各雨泣。迢迢二千里，回睇百忧集。常恐秋叶零，一逝嗟何及。昨夜羁魂归，高堂见拱揖。语笑能娓娓，千言不记十。似矜晚节佳，怪我忧心急。两孙忽已长，将前还却立。招手未及来，一寤成怏悒。野店鸡嘐嘐，北窗风习习。万感来无端，不知孤枕湿。
梦宋荔裳
作者：施闰章
朝代：明
体裁：五言律诗

恍惚语缠绵，疏狂共绮筵。怪来斗酒会，不在六桥边。垂老艰儿子，留宾竭俸钱。追欢定何日，愁望隔江烟。
梦张旭之
作者：施闰章
朝代：明
体裁：七言绝句

归魂夜夜傍家乡，忽共张颠话草堂。不记分明作何语，争题粉壁两三行。
梦杀虎
作者：施闰章
朝代：明
体裁：古风

草堂半醉孤眠客，恍惚南山飞白额。前有绝壁后悬崖，哮阚冯陵争咫尺。攘臂不知身是谁，抨弓一发洞虎腋。啾啾伥鬼哭寒月，砉然一声骇魂魄。东海黄公术不行，山君山君来纵横。旧剑如何心未死，晓来壁上雷声起。
梦至獾山草堂因寄梅季升
作者：施闰章
朝代：明
体裁：古风

数从獾山游，不作獾山诗。中宵有清梦，飞落獾山陲。帆收峡石浦，云白敬亭祠。主人立柴门，揽袂欢相持。咄嗟脍鲂鲤，歌谑无不为。信知君好我，魂往相追随。凉秋岁将晏，木叶翻庭墀。感兹摇落候，增我故山思。獾山不易得，山麓仍水涯。扁舟思就汝，对酒开心期。醉则拥书卧，旁人知我谁。
梦题敬亭山亭子觉来仅忆得起句为续成之
作者：施闰章
朝代：明
体裁：七言绝句

敬亭山半好山亭，几曲丹梯上杳冥。野客閒云相伴住，举头天际一峰青。
梧井篇
作者：施闰章
朝代：明
体裁：乐府曲辞

青青井上梧，湛湛井中水。中有双白璧，并葬寒泉里。霜枝老不枯，巢鸟啼不已。它日井梧枝，会应作连理。
棕毛行
作者：施闰章
朝代：明
体裁：古风

田家饮泣罢为农，悔不将田全种棕。无苗高坐忍饿死，无棕搒系千家空。可怜棕毛岁一割，割剥非时棕不活。况复山家种植稀，咄嗟那可饱搜括。官家作舰频遣兵，棕麻聚敛盈空城。麻虽倍直土所出，棕非厥产从何生。羽书飞促势仓皇，用三作一不相当。谁知转自芜湖买，妇无完裤儿无粮。连岁两河需柳埽，刍粟三秦重荒耗。普天万国困军储，分在供输复谁告。语卿忍泪且勿悲，人间祸福无穷期。不见西南战地赤，杀人如草鸟不食。但令瘠土莫干戈，力尽输棕死亦得。
楚狂歌赠杜于皇
作者：施闰章
朝代：明
体裁：古风

楚狂为我歌卖船，我歌为歌楚狂篇。谓汝不狂君不喜，呼汝楚狂君冁然。楚狂坐啸无儋石，开口便许垂千年。诗文骨立独苍瘦，自言火食非神仙。惜墨经旬不落笔，千言俄顷惊流泉。馀子靡丽羞挂眼，杜陵老翁差比肩。吾戏汝曹亚郊岛，掉头瞋目语尤颠。妻无机杼子不稼，敝耒短锄恃砚田。好事失时真可怪，吾官豫章招不前。君虽楚人少离楚，梦想七泽空眼穿。男儿赤身少两翅，出门一步如登天。三都懒借皇甫重，书成自序争流传。楚狂真狂吾所敬，倔癖不肯趋时贤。酸风苦雨自骚激，直肠坦臆无钩缠。白首常贫何足厌，金帛如山终可怜。邢顾林方相继死，汝卧钟山将老焉。秦淮蒲长榴花发，孙楚楼头堪醉眠。十年一面又分袂，立马成诗歌别筵。他时韩孟重会合，艰辞险韵徐相煎。漫矜字可酬匹绢，且向囊中看酒钱。
楼头歌呈太虚诸公时三月廿四日后三日立夏
作者：施闰章
朝代：明
体裁：古风

陂陀尺寸皆芳草，楼头新绿忽已老。坐中美人又将归，片时不醉朱颜槁。平生意气山可移，中年学道悔何迟。富贵神仙终两误，千秋万岁我为谁。劳劳愁绪何时毕，过眼韶华争箭疾。枕藉糟丘未为失，春光珍重馀三日。
榕城值陆在兹
作者：施闰章
朝代：明
体裁：七言律诗

壮游何事感飘零，久客沧洲两鬓青。幕府陈琳原草檄，朱门贾傅更传经。九峰花满仙人宅，百粤云依处士星。痛饮过从吾不惜，高斋直拟是郊坰。
槜李遇计甫草
作者：施闰章
朝代：明
体裁：古风

我昔官国门，计子称卓荦。公车方射策，结交满京洛。会予适东鲁，十载成间阔。前年逢李生，雪夜共斟酌。论诗推尔我，心期足遐托。今过范蠡湖，把臂畅畴昨。穷愁富文字，往往见沈著。董贾溯源流，曾王分矩矱。同时王汪辈，努力互扬搉。斯人皆吾友，文酒旧娱乐。风流久云散，高歌意索寞。安能聚良宴，开颜一磅礴。篇中频及我，姓氏见采掇。草木臭味存，不俟相要约。艺苑今迷阳，微言变糟粕。屈宋贱臣仆，迁固遭榜掠。标榜与讪讥，笔舌肆锋锷。兴朝治宽大，文禁尚疏略。词场兵气多，呜呼难再作。子文独温厚，矢音涤顽薄。惜哉鸾凤姿，垂翅守林壑。吾老拙篇翰，颓然耻雕琢。所贵经术深，六经增式廓。黾勉追古人，慎勿资酬酢。鸳水夜含霜，吴梅寒吐萼。援笔披心胸，知音未寥落。
横溪吟送从兄雨侯归
作者：施闰章
朝代：明
体裁：古风

送君处，草萋萋，寸心千里随君归。君归处，山幽幽，藤叶松花香绕楼。楼下当轩种花药，到门春暮花应落。华阳处士君独贤，来往江城诗几篇。宦游兄弟空相怜，何如归种南山田。雨歇南峰采茶去，白云如缕穿衣屦。愿分茅屋架横溪，扫石烹泉共君住。
次东阿晚值王子野同年
作者：施闰章
朝代：明
体裁：五言律诗

小邑春光薄，荒途倦客过。邮亭横老树，城堞贯长河。台近三归古，愁连上巳多。开樽值朋好，逸兴未蹉陀。
次吴兴
作者：施闰章
朝代：明
体裁：五言律诗

轻舟乘晓发，百里不知遥。绿水分村巷，黄鱼出板桥。蚕成桑叶尽，溪暗橘花飘。卖酒垆边泊，高楼何处箫。
次和王侍读喜诸子夜过·其一
作者：施闰章
朝代：明
体裁：古风

老眼勌读书，瞑坐罢然烛。新月复櫩端，凉风鸣槛竹。同心礼数宽，隔巷招寻熟。忽忆临清溪，渔灯照蓬屋。
次和王侍读喜诸子夜过·其三
作者：施闰章
朝代：明
体裁：古风

秋虫尚未鸣，飒已秋声变。凉夜惜清晖，急景如奔电。时俗贵铅刀，宁知刚百鍊。且欢襟抱开，谁言儒素贱。
次和王侍读喜诸子夜过·其二
作者：施闰章
朝代：明
体裁：古风

养疴人事稀，幽兴无主客。虚庭落疏影，乔柯挺百尺。安用持尊酒，高谈已中夕。露气滋苔痕，惟应馀鹤迹。
次和长真先生送别
作者：施闰章
朝代：明
体裁：七言律诗

无恙山川复此看，客游当暑尚盘桓。久拚射虎残年过，敢信藏舟何处安。解缆江潭乘涨急，移家烽火傍人难。吴门宛水归途接，倘遂穷交见面欢。
次平原
作者：施闰章
朝代：明
体裁：古风

客行所行道，日夕次平原。愁鸱鸣雉堞，颓飙荡棂轩。振衣三叹息，望古泪潺湲。贤君昔食采，英声翔九天。定从存邯郸，长跽谢鲁连。偶看躄者笑，彼妇亦何愆。杀之亦已甚，矫情称其贤。萧条黄沙起，惨悴游子颜。斯人不重见，忼慨谁与言。
次旌阳三溪
作者：施闰章
朝代：明
体裁：七言律诗

奔泉一带泻千峰，雷雨声中走白龙。窈窕疏烟丛翠筱，参差残雪在孤松。林开绝壁山楼出，村绕寒溪水碓舂。人事年年车马急，汀鸥沙鸟自从容。
次汴城寄赵锦帆阳武
作者：施闰章
朝代：明
体裁：七言律诗

为寻嵩少薄游梁，学易遥闻卧草堂。世事老知输稼圃，韦编深坐见羲皇。繁台落日云千叠，汴水秋风雁一行。惆怅西曹同调客，十年头白各参商。
次洪林寻汤衣白不值
作者：施闰章
朝代：明
体裁：五言律诗

旅宿暮烟处，西连高士村。风尘各有事，沧海竟无言。野市或留戍，茅堂应闭门。向来欢聚好，潦倒尽芳樽。
次淮上
作者：施闰章
朝代：明
体裁：七言律诗

夜泊孤帆津吏喧，高城朋月浪中翻。天浮吴楚连江甸，地拥鱼盐压海门。枚叔里前寒草绿，王孙台畔暮云昏。苍茫极目干戈后，丛桂萧条不可论。
次答士业雪中二绝·其一
作者：施闰章
朝代：明
体裁：七言绝句

岁暮荒城作客难，萧萧雁影下寒滩。竹楼正对千峰雪，倚杖同来天际看。
次答士业雪中二绝·其二
作者：施闰章
朝代：明
体裁：七言绝句

高歌绝调太伤神，痛饮还逾少壮人。皂岭洪崖全接壤，不妨相傍作比邻。
次答康臣兼讯其弟祗臣
作者：施闰章
朝代：明
体裁：七言律诗

高斋昼掩得长閒，爽气惟看秦望山。蝌蚪文章穷禹穴，干戈词赋满江关。狂怜雌霓无人识，病仗清尊解客颜。康乐惠连兄弟好，天涯杨柳会同攀。
次答徐善长庶常见寄
作者：施闰章
朝代：明
体裁：七言律诗

携锄种药傍荒原，归卧谁言野老尊。自爱名山閒蜡屐，偶邀逸客止匏樽。雨添篱竹从妨径，春涨沙鸥许到门。同舍旧时诗伴尽，何当芸阁忆江村。
次答李渭清
作者：施闰章
朝代：明
体裁：七言律诗

朔风动地夕阳微，时忆招提静掩扉。把卷闻钟应独笑，重城匹马忍相违。烽烟浩荡频看剑，雨雪羁栖梦拂衣。乍喜高歌馀数子，眼中犹见海涛飞。
次答沈梧州送别
作者：施闰章
朝代：明
体裁：五言律诗

别绪不可理，茫茫失所思。断篷吹更远，疲马策难驰。脱赠平生意，殷勤去后期。三湘风雨夜，应有梦君时。
次罗堠岭回眺
作者：施闰章
朝代：明
体裁：五言绝句

石子鸣马蹄，夕岚出衣带。遥觅雀儿庵，数点归鸦外。
次长清
作者：施闰章
朝代：明
体裁：五言律诗

虚白生官舍，萧疏一草亭。尊前孤塔迥，郭外远峰青。微月度云汉，长松立杳冥。有怀中夜坐，罗袂见流萤。
次闺秀黄皆令扇头韵二首·其一
作者：施闰章
朝代：明
体裁：七言律诗

闻尔佳名已十春，流连端不负良辰。安贫出汲亲提瓮，渐老工诗惯斲轮。远水晚霞频极目，高楼明月独伤神。携来满握皆珠玉，笑我犹多折角巾。
次闺秀黄皆令扇头韵二首·其二
作者：施闰章
朝代：明
体裁：七言律诗

才人今古合长贫，叹息深闺老此身。笔墨寄情閒更远，湖山避地懒偏真。家声谢韫差堪并，女史班昭迥绝伦。自是谪仙为淑嫒，肠中不必转车轮。
次韵尤展成水哉轩四首·其一
作者：施闰章
朝代：明
体裁：五言律诗

沧洲庭户里，独坐兴悠哉。云壑留逋客，江城得钓台。柳深时覆榻，月上一衔杯。语默看谁共，惟应二仲来。
次韵尤展成水哉轩四首·其三
作者：施闰章
朝代：明
体裁：五言律诗

盛年名早达，岂合老江滨。圣主嗟才子，浮生托醉人。狂吟流水曲，懒奉属车尘。谁念羊求客，愁来罢钓纶。
次韵尤展成水哉轩四首·其二
作者：施闰章
朝代：明
体裁：五言律诗

清光长在水，入夏独泠然。竹露半窗雨，荷风五月天。閒庭看鹤舞，高馆对鸥眠。乐府清声出，鸡林已遍传。
次韵尤展成水哉轩四首·其四
作者：施闰章
朝代：明
体裁：五言律诗

野桥鸥鸟外，浮舫槿篱间。对酒客长满，著书身复閒。泉通笠泽浦，峰远洞庭山。仙鲤吾能跨，行当数往还。
次韵张敦复侍读见赠·其一
作者：施闰章
朝代：明
体裁：五言律诗

赐第连中禁，分餐出御厨。声诗归大雅，启沃信文儒。漫说飞腾早，还惊述作殊。江乡诚忝窃，书札到潜夫。
次韵张敦复侍读见赠·其二
作者：施闰章
朝代：明
体裁：五言律诗

青门成久客，白雪忽飞声。强记徵三箧，高怀动八瀛。宸游劳扈从，天近好支撑。多病容吾懒，相思隔凤城。
次韵李武曾见赠
作者：施闰章
朝代：明
体裁：古风

词人腕弱如茅靡，健手千钧鼎可扛。我薄雕镌复衰晚，无盐老女丑无双。槜李李君有佳句，携来剪烛哦西窗。塞北黔南归杖屦，风流意气联友邦。新韭黄芽小开酌，高言碎语如翻江。比舍汪乔胜二仲，文词瑰丽人敦庞。谈经欲据皋比坐，策足思挝天马鬃。灯明竹叶汎瓷碗，春近梅花扑玉缸。穷愁韩孟角险韵，大吕洪钟相击撞。满眼缁尘好谁向，须游海岳逢仙幢。局蹐辕驹不得去，五湖閒煞烟中艭。奇兵锐卒火牛出，坐看七十坚城降。夜阑吟罢且酣卧，天风飒飒吹银釭。
次韵杨六谦九日同诸公集黑龙潭时余偶病未出·其一
作者：施闰章
朝代：明
体裁：七言律诗

长安云物易为秋，九日群登傍浦楼。雷雨此中生绝壑，兼葭何处有孤舟。西山倒影当尊酒，大漠悲风试客裘。谁信少文怀五岳，良时偏卧不同游。
次韵杨六谦九日同诸公集黑龙潭时余偶病未出·其二
作者：施闰章
朝代：明
体裁：七言律诗

莽荡风烟接蓟丘，蛟宫深处野亭幽。鸥閒故狎筵前客，叶落遥看木末楼。旧日金台荒草在，千年易水白云秋。凭高词赋吾何有，归梦沧江杜若洲。
次韵汪蛟门舍人见赠·其一
作者：施闰章
朝代：明
体裁：五言律诗

急雨凉秋入，孤云向夕还。羁栖得枚马，词赋共追攀。橐笔时趋陛，耽书日掩关。犹烦解玉佩，款曲醉衰颜。
次韵汪蛟门舍人见赠·其二
作者：施闰章
朝代：明
体裁：五言律诗

论交真造次，何处更相期。每踏昭亭路，思君杖策时。病身从把钓，野性爱烹葵。京洛千秋事，凭诗记别离。
次韵答伯衡
作者：施闰章
朝代：明
体裁：七言律诗

故人摇落数论诗，惆怅家山桂树枝。两岁中看惊老至，几年前悔拂衣迟。月明乌鹊江城夜，霜重哀猿野岸时。闻道师行输挽急，穷檐敢说有仳俪。
次韵胡智果秣陵见寄
作者：施闰章
朝代：明
体裁：五言律诗

音书违几岁，落叶复江波。皎月故人远，离情秋水多。词场从埳壈，世路合岩阿。户外钟山近，孤吟兴若何。
次韵送陈伯玑还南州
作者：施闰章
朝代：明
体裁：五言律诗

乐土知何处，羁栖自觉难。客愁风雨集，乡路薜萝残。钓弋谁能共，身名尔独完。炉峰山色在，犹作故人看。
次韵马文虎表弟赠别
作者：施闰章
朝代：明
体裁：七言律诗

投老东山向十年，徵书忽下转茫然。江城树色孤帆暮，驿路蝉声七月天。到日定催斑鬓白，归心时趁朔风旋。浮生晚节违亲旧，何似松间枕石眠。
次韵龚宗伯见送游嵩山即归宛陵四首·其一
作者：施闰章
朝代：明
体裁：五言律诗

皂帽多幽兴，青山许独游。暑残燕市雨，枫报洛城秋。河岳随征骑，行藏问白鸥。尚馀知己恋，临发为君留。
次韵龚宗伯见送游嵩山即归宛陵四首·其三
作者：施闰章
朝代：明
体裁：五言律诗

鸿雁中涂到，青霜短鬓生。仙坛晴倚杖，岳寺醉题名。择友知贫好，著书安晚成。秋蝉饱风露，敢说有馀清。